Taja jersi RM4,000 bangunkan bola sepak Alor Gajah

ALOR GAJAH 23 Mei – Pusat Latihan Daerah (PLD) Alor Gajah iaitu Sekolah Menengah Kebangsaan (SMK) Seri Pengkalan menerima sumbangan jersi bernilai RM4,000 untuk pembangunan bola sepak di daerah itu dan negeri Melaka amnya.

Sumbangan itu diberikan oleh Presiden Persatuan Pengamal Perubatan Swasta Negeri Melaka Dr Jeffri Teh Faizal Teh, iaitu berupa sumbangan dua set jersi bola sepak.

“Sumbangan kecil ini diharap dapat membantu pusat ini menggilap serta mengetengahkan bakat-bakat baharu kelak dan seterusnya mengharumkan nama negeri Melaka dan seterusnya Malaysia di peringkat antarabangsa,” katanya.

Hadir sama, Ketua Jurulatih Remaja Negeri Melaka Rashid Mahmud, Guru Penolong Kanan (GPK) Kokurikulum SMK Seri Pengkalan Rosli Mustafa dan Ketua Jurulatih PLD Alor Gajah Azrul Affendy Borhan.

Sementara itu, Mahfudzah merakamkan penghargaan kepada pihak persatuan yang sudi membantu meringankan beban serta menyokong program pembangunan bola sepak di daerah itu.


Dua nelayan hilang ketika jala ikan, ditemukan selamat

KOTA TINGGI, 5 September – Dua nelayan yang dilaporkan hilang ketika menjala ikan semalam, ditemukan selamat berhampiran jalan utama Kampung Sungai Telor di sini, pagi ini.

Komander Operasi Pegawai Bomba Kanan II Asmiza Zaini berkata kedua-dua mangsa, Wan Nain Wan Abd Kadir, 44, dan Nik Norzi Abd Rahman, 48, ditemukan dalam keadaan lemah pada jarak 700 meter dari Sungai Telor, pada 7.40 pagi tadi.

“Anggota Unit Bantuan Perkhidmatan Kecemasan (EMRS) kemudiannya melakukan rawatan kepada Wan Nain yang mengalami cedera ringan pada bahagian kaki sebelum mereka diserahkan kepada pihak polis untuk tindakan lanjut,” katanya dalam kenyataan hari ini.


Identiti dua pendaki wanita Gunung Suku sudah dikenal pasti

IPOH, 23 Mei – Identiti kedua-dua mayat pendaki wanita yang dihanyutkan kepala air semasa mendaki di Gunung Suku, Simpang Pulai di sini, pada 15 Mei lepas sudah dikenal pasti.

Ketua Polis Perak Datuk Mior Faridalathrash Wahid berkata penemuan anggota tubuh badan pada 16 Mei merupakan milik See Su Yen yang berusia 32 tahun manakala mayat kedua yang ditemukan pada Sabtu lepas ialah Ng Yee Chew, 46.

Menurutnya, proses bedah siasat dijalankan hari ini di Hospital Raja Permaisuri Bainun di sini, bagi mengenal pasti punca kematian kedua-dua mangsa berkenaan.

“Kedua-dua identiti mangsa itu sudah dikenal pasti, bedah siasat dijalankan pagi ini. Selepas keputusan (bedah siasat) keluar nanti kita akan kongsikan maklumat terkini.

“Mayat kedua-dua pendaki itu masih belum dituntut oleh keluarga masing-masing,” katanya ketika ditemui pemberita selepas merasmikan Program Derma Darah Sempena Hari Polis ke-215 tahun 2022 di Dewan Serbaguna Pangkalan Latihan Pasukan Gerakan Udara di sini hari ini.

Pada 16 Mei lepas, pasukan mencari dan menyelamat (SAR) menemukan sebahagian dan cebisan anggota tubuh manusia dipercayai milik seorang daripada dua pendaki wanita berkenaan.

Kedua-dua wanita itu yang berasal dari Cheras, Kuala Lumpur dan Klang, Selangor dipercayai dihanyutkan arus deras dalam kejadian pada 5 pagi, 15 Mei lepas.


Tiga pulau di Melaka bakal diwarta Taman Laut Negara

TELOK MAS 2 Okt. – Tiga buah pulau di Melaka dicadang untuk diwartakan sebagai Taman Laut Negara yang terbaharu di negara ini.

Timbalan Menteri Pertanian Dan Industri Makanan 1, Datuk Seri Ahmad Hamzah berkata, tiga pulau itu ialah Pulau Undan, Pulau Dodol dan Pulau Nangka.

Katanya, ia sekali gus bakal menjadi taman laut pertama diwartakan di Melaka dan berdiri setanding 42 buah taman laut lain yang ada di seluruh negara.

Jelasnya, proses pewartaan itu bagaimanapun hanya melibatkan radius 1 batu nautika (dari pantai ke laut) di setiap pulau dan tidak merangkumi kawasan daratan.

“Pemilihan tiga pulau ini adalah berikutan kawasan ini mempunyai ekosistem terumbu karang yang baik, termasuk daripada spesies karang yang terdedah kepada kepupusan.

“Insya-Allah apabila ia diwartakan ia bakal memberi limpahan ekonomi khususnya kepada nelayan dan sektor pelancongan memandangkan zon scuba diving dan snorkeling bakal diperkenalkan di kawasan itu.

“Yang paling penting, melalui pewartaan taman laut ini ia dapat menjadi habitat perlindungan dan pembiakan ikan, sekali gus menjaga kelestarian ekosistem sektor perikanan di negeri ini,” katanya.

Hadir sama, Ketua Setiausaha Kementerian Pertanian dan Industri Makanan (MAFI) Datuk Haslina Abdul Hamid, Setiausaha Kerajaan Negeri Datuk Ts. Kamel Mohamad.

Exco Pertanian Negeri Datuk Norhizam Hassan Baktee, Timbalan Speaker Dewan Undangan Negeri Melaka Datuk Wira Ghazale Muhamad dan Ahli Dewan Undangan Negeri (ADUN) Merlimau Datuk Roslan Ahmad.

Lawatan itu turut disertai, Ketua Pengarah Jabatan Perikanan Malaysia Ahmad Tarmidzi Ramly, Pengarah Perikanan Negeri Melaka Mohd Fauzi Salehon dan kenamaan-kenamaan lain.

Mengulas lanjut, Ahmad berkata, sejurus ketiga-tiga pulau itu diwartakan sebagai taman laut, segala aktiviti perikanan seperti memasang pukat dan memancing adalah tidak dibenarkan sama sekali.

Ia dilakukan bagi melindungi kawasan terumbu karang sedia ada dan juga terumbu karang baharu yang akan ditambah menerusi peruntukan RM110,000 yang telah disalurkan kepada Jabatan Perikanan Negeri Melaka untuk tahun ini.

Peruntukan itu juga, jelasnya, bakal digunakan untuk menjalankan kerja-kerja pemantauan habitat, rehabilitasi, pembersihan dasar laut serta program meminimumkan ancaman hidupan marin di ketiga-tiga buah pulau tersebut.

“Kita kini hanya di peringkat akhir menunggu kelulusan kerajaan negeri dan apabila selesai, ia akan dibawa ke peringkat kementerian untuk diwartakan sebagai taman laut.


Loji rawatan kumbahan terbesar di Melaka siap dibina

AYER KEROH 21 Mac – Loji Rawatan Kumbahan Serantau Batu Berendam siap dibangunkan dengan kos kira-kira RM111 juta sekali gus menjadi loji terbesar dibangunkan di negeri ini.

Menteri Alam Sekitar dan Air Datuk Seri Tuan Ibrahim Tuan Man berkata, loji itu sekali gus merekodkan loji rawatan berpusat ketiga yang dibangunkan di Melaka mampu merawat sehingga 140,000 penduduk setara dan diunjur mencecah 500,000 penduduk setara pada masa akan datang.

Beliau berkata, pembinaan loji rawatan kumbahan yang telah beroperasi dan menerima aliran kumbahan sejak 13 Disember lalu, mampu merawat sisa kumbahan hingga 126,000 meter padu sehari seklai gus menyumbang kepada kelestarian alam sekitar.

“Salah satu komponen projek ini ialah program rasionalisasi 61 loji awam dan sistem pembentungan di 10 premis kerajaan di kawasan Taman Kerjasama, Melaka Baru, Taman Nuri, Taman Merdeka dan sekitar kawasan Lapangan Terbang Batu Berendam menerusi Projek Pembinaan Rangkaian Paip Pembentungan.

“Loji Rawatan Kumbahan Serantau Batu Berendam dianggarkan akan menerima kumbahan sehingga 80 peratus daripada kapasiti reka bentuknya apabila Projek Pembinaan Rangkaian Paip Pembentungan yang pada fasa akhir pembinaan dianggar disiapkan pada 13 Jun depan.

“Pembinaan ini akan memberi manfaat kepada penduduk di kawasan tadahan Batu Berendam melalui penyediaan sistem rawatan kumbahan yang mampu memastikan beban cemar daripada kumbahan perumahan dan komersial dapat dirawat sebelum dilepaskan ke badan air,” katanya.

Beliau berkata demikian pada sidang media selepas merasmikan Penyerahan Projek Pembinaan Loji Rawatan Kumbahan Serantau Batu Berendam di sini, hari ini.

Dalam pada itu, Tuan Ibrahim berkata, pembinaan loji rawatan kumbahan terbesar di Melaka itu sekali gus membantu pembangunan baharu di kawasan industri Batu Berendam tanpa perlu menyediakan sistem rawatan kumbahan di pembangunannya.

“Loji ini juga menggunakan teknologi rawatan ‘Extended Aeration’ (EA) dan mampu memastikan pelepasan kualiti efluen kumbahan mencapai Standard A dan mematuhi Peraturan-Peraturan Kualiti Alam Sekeliling (Kumbahan 2009).


Aaron-Wooi Yik hampiri gelaran dunia

Pada aksi separuh akhir berlangsung di Tokyo Metropolitan Gymnasium itu, Aaron-Wooi Yik yang merupakan gandingan ranking keenam dunia menampilkan semangat juang tinggi dan dengan penuh bergaya menewaskan pasangan ketujuh dunia Satwiksairaj Rankireddy-Chirag Shetty dari India, 20-22, 21-18, 21-16.

Ketinggalan 7-12 suatu ketika di set pertama, beregu lelaki utama negara itu bangkit memperbaiki permainan untuk memberi saingan sengit sehingga mata terikat 16-16, 19-19 dan 20-20, sebelum beberapa kesilapan dilakukan dan mereka terpaksa akur dengan keputusan 20-22.

Aaron-Wooi Yik terus diberi tekanan hebat pada set kedua dan ketiga, namun pasangan negara itu berjaya bertahan dengan tenang dan menyerang tajam untuk meraih kemenangan 21-18 dan 21-16.

Ini merupakan penampilan keempat mereka di kejohanan dunia dengan pencapaian terbaik beraksi di pentas suku akhir pada edisi 2018 di Nanjing, China.

Bercakap kepada Persekutuan Badminton Dunia (BWF) selepas perlawanan Aaron berkata: “Pastinya kami gembira dengan persembahan hari ini, namun misi kami belum selesai, ada satu lagi perlawanan.”

Pada aksi final esok, pemenang gangsa Sukan Olimpik Tokyo 2020 itu akan membuat perhitungan dengan pilihan ketiga yang juga bekas juara dunia tiga kali dari Indonesia, Mohammad Ahsan-Hendra Setiawan.

Aaron-Wooi Yik gagal melepasi peringkat separuh akhir sebanyak enam kali tahun ini termasuk pada penampilan di Sukan Komanwel Birmingham baru-baru ini.

Kali terakhir beregu lelaki negara mara ke final kejohanan dunia adalah pada edisi 2010 di Paris yang menyaksikan Koo Kien Keat-Tan Boon Heong tewas kepada Cai Yun-Fu Haifeng dari China.

Selain itu, gandingan muda negara Ong Yew Sin-Teo Ee Yi mencipta kejutan tahun lepas apabila meraih gangsa pada kejohanan dunia di Huelva, Sepanyol. – BERNAMA


Liek Hou catat sejarah pemain badminton pertama menang emas Paralimpik

Juara dunia enam kali, Cheah Liek Hou menjadi pemenang pingat emas badminton yang pertama Sukan Paralimpik, selepas beliau menewaskan musuh utamanya Anrimusthi Dheva dari Indonesia pada perlawanan akhir perseorangan lelaki SU5 (kecacatan fizikal), hari ini.

Pemain nombor dua dunia itu menewaskan Dheva pemain pilihan pertama Paralimpik 21-17, 21-15 pada hari keempat acara badminton yang berlangsung di Yoyogi National Stadium.

Pada set pertama, kesilapan yang dilakukan pemain nombor satu dunia itu membolehkan Liek Hou mendahului 5-0, sebelum pemain indonesia itu mengejar hingga ke kedudukan 8-5.


Solat sunat Aidiladha: Umat Islam dinasihatkan patuh SOP- TPM

KUALA LUMPUR 19 Julai – Timbalan Perdana Menteri Datuk Seri Ismail Sabri Yaakob mengingatkan umat Islam yang akan menunaikan solat sunat Aidiladha esok mematuhi prosedur operasi standard (SOP) seperti ditetapkan oleh pihak berkuasa agama negeri masing-masing.

“Hanya diri kita yang boleh jaga nyawa kita sendiri selain ketentuan Ilahi. Kita mesti menang,” katanya dalam kenyataan mengenai perkembangan Pelan Pemulihan Negara (PPN) di sini hari ini.

Ismail Sabri berharap sambutan hari raya korban kali ini akan memberi iktibar tentang erti ‘pengorbanan’ untuk bersama-sama melandaikan lengkuk jangkitan COVID-19 dan membantu negara pulih sepenuhnya.

Katanya, walaupun ia disambut dan diraikan dalam keadaan berjauhan daripada kedua ibu bapa, keluarga dan kampung halaman, namun beliau berharap cabaran pengorbanan ini akan dapat dilalui bersama demi kesejahteraan dan keselamatan insan-insan yang disayangi.

Jabatan Kemajuan Islam Malaysia (JAKIM) semalam berkata, solat sunat Aidiladha dan khutbah Hari Raya serta ibadah korban bagi tahun ini dibenarkan dengan mengikut ketetapan SOP dan kebenaran pihak berkuasa agama negeri.

Lapan negeri yang telah beralih ke Fasa Dua PPN setakat ini iailah Perlis, Perak, Pahang, Kelantan, Terengganu, Pulau Pinang, Sabah dan Sarawak.

Bagaimanapun, takbir dari rumah ke rumah, jamuan selepas solat sunat Aidiladha, program ziarah, ziarah tanah perkuburan dan rumah terbuka atau majlis jamuan hari raya, adalah tidak dibenarkan.


Pit Stop MRC, pengangkutan alternatif ke lokasi pelancongan

PENGKALAN RAMA 23 Okt – Produk pelancongan terbaharu, Pit Stop Melaka River Cruise (MRC) yang dilancarkan hari ini mampu menjadi pengangkutan alternatif untuk ke lokasi pelancongan sekali gus mengurangkan kesesakan lalu lintas di Bandar Melaka.

Ketua Pegawai Eksekutif Perbadanan Pembangunan Sungai dan Pantai Melaka (PPSPM), Datuk Murad Husin berkata, menerusi produk terbaharu itu, PPSPM menyediakan 14 jeti pada peringkat pertama pelancarannya sebelum menambah 14 lagi pada fasa kedua.

Katanya, dengan tawaran harga pada RM40 bagi dewasa dan RM25 kanak-kanak, produk berkenaan mampu memberi manfaat kepada pelancong serta kemudahan pengangkutan kepada penduduk tempatan untuk ke lokasi pelancongan.

“Pakej pit stop ini memberi kemudahan kepada pelancong, orang tempatan juga kita galakkan juga yang mana apabila mereka membeli paket Pit Stop ini, mereka boleh menggunakan perkhidmatan bot selama satu hari dari pagi hingga malam.

“Contohnya, mereka naik dan berhenti di Kampung Morten, mungkin mereka akan berjalan sekeliling kawasan kampung itu dan kemudian tunggu di jeti itu semula untuk pergi ke destinasi lain.

“Itu (Pit Stop MRC) adalah salah satu kemudahan kepada pelancong yang boleh digunakan sebagai alternatif terbaik untuk mengelakkan kesesakan kerana jajaran Sungai Melaka ini memang berada dalam kawasan bandar serta berhampiran di pusat-pusat pelancongan,” katanya.

Beliau berkata demikian selepas menghadiri Majlis Pelancaran Pakej Pit Stop Melaka River Cruise dan Asahan Coffee Kiosk yang disempurnakan oleh Setiausaha Kerajaan Negeri, Datuk Kamel Mohamad, di Jeti Taman Rempah, di sini, hari ini.

“Contohnya di Kampung Morten, bila ada jeti di kawasan itu pelancong akan sentiasa singgah di jeti berkenaan, secara tidak langsung menambahkan aktiviti ekonomi baharu seperti kedai makanan dan sebagainya kepada penduduk tempatan,” katanya.


Kerajaan laksana undi 18 dalam tempoh terdekat

KUALA LUMPUR 29 April. – Kerajaan hari ini menegaskan bahawa kelayakan mengundi umur 18 tahun akan diusahakan agar dapat dilaksana dalam tempoh terdekat, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Katanya ketetapan itu jelas menunjukkan kerajaan beriltizam memberi peluang kepada golongan muda berumur 18 tahun menjadi pemilih pada Pilihan Raya Umum ke-15, mahupun dalam mana-mana pilihan raya kecil dan pilihan raya negeri.

“Kerajaan amat komited untuk melaksanakan umur kelayaan pengundi 18 tahun sebagaimana pindaan kepada peruntukan Perkara 119 Perlembagaan Persekutuan yang dipersetujui sebulat suara di Parlimen secara dwipartisan pada 2019.

“Susulan keputusan itu, Suruhanjaya Pilihan Raya (SPR) akan mengambil langkah segera untuk menyelesaikan beberapa perkara lagi berkaitan peruntukan undang-undang tertentu dan juga perkara teknikal termasuk memperkemas kini sistem perisian yang diperlukan,” katanya dalam kenyataan.

Takiyuddin berkata kerajaan juga yakin SPR sentiasa bersiap sedia untuk menguruskan proses pilihan raya dari segi logistik, sumber manusia serta penyesuaian prosedur operasi standard selaras dengan norma baharu pengendalian pilihan raya ekoran penularan COVID-19 di negara ini.

Pada 25 Mac lalu, SPR mengumumkan pendaftaran pemilih automatik dan kelayakan mengundi pada usia 18 tahun dijangka hanya mampu dilaksana selepas 1 September tahun depan, berikutan pelbagai kekangan dihadapi suruhanjaya itu berikutan pelaksanaan Perintah Kawalan Pergerakan (PKP) bagi mengekang penularan COVID-19 ketika ini.


Kluster baharu di Kelantan berpunca rentas negeri ziarah kematian

KOTA BHARU 20 Julai – Seorang pemuda dari Selangor yang pulang ke Kelantan untuk menziarahi kematian bapanya, mencetuskan kluster baharu di negeri ini, memetik laporan portal Berita Harian sebentar tadi.

Katanya, pemuda berkenaan pulang ke Kampung Sungai Long selepas bapanya meninggal dunia pada 10 Julai, sebelum dia disahkan positif pada 17 Julai hasil ujian saringan memandangkan pulang dari negeri yang berisiko tinggi.

Mengulas mengenai perkembangan COVID-19 di Kelantan, Dr Zaini berkata, keadaan kes COVID-19 di negeri itu masih belum stabil kerana kes harian masih tiga angka.


Ibu sebak terima diploma, ‘hadiah’ terakhir anak

MERLIMAU 13 Mac- Disaat ibu bapa lain gembira menyambut anak masing-masing menamatkan pengajian, dua wanita terpaksa cekalkan hati menerima skrol diploma bagi pihak anak mereka yang telah meninggal dunia.

Kedua-dua skrol Diploma Kejuruteraan Awamitu diterima dalam sidang 3 Majlis Konvokesyen Politeknik Melaka (PMK) Kali ke-19 di Dewan Platinum Politeknik Merlimau hari ini.

Sharifah,48 berkata apa yang memilukan adalah anak sulungnya itu menjadi anak pertama daripada empat beradik yang memasuki institut pengajian tinggi (IPT).

Namun, sudah ditakdirkan meninggal dunia pada usia 21 tahun dalam kemalangan jalan raya pada 6 Mac 2019, iaitu enam hari sebelum ulang tahun kelahirannya pada 12 Mac.

“Pada mulanya saya dan suami tidak mahu datang sebab bagi kami sudah tiada apa lagi untuk kami raikan, apatah lagi terpaksa menanggung rasa sedih apabila melihat orang lain meraikan anak mereka dengan riang.

“Namun, oleh kerana prihatin kepada pensyarah dan wakil Politeknik yang datang ke rumah menjemout kami untuk menjadi wakil terima skrol untuk anak, kami kuatkan hati untuk naik ke pentas mengambil ‘hadiah’ terakhir dari anak berkenaan,” katanya kepada Melaka Hari Ini.

Mengimbau kejadian yang meragut nyawa anaknya, katanya ketika itu Allahyarham dalam perjalanan pulang melalui lebuhraya dari Johor Bahru ke Yong Peng.

“Itulah kali terakhir saya jumpa dia. Tiga hari sebelum hari kejadian dia ada tunjuk tanda-tanda macam lebih suka menyendiri, jumpa saya pun tidak peluk cium seperti kebiasaan.

“Apa pun saya tetap bangga dengan dia, dia tidak banyak bercakap, rapat dengan adik beradik dan tidak pernah mengeluh kalau disuruh,” katanya yang tinggal di Bukit Pasir, Batu Pahat.

Nada sama disuarakan Norhaslina Simardi, 51, ibu kepada seorang lagi penuntut yang meninggal dunia pada 6 Nov tahun lalu, Muhammad Firdaus Hasanuddin.

Norhaslina ketika ditanya mengenai anaknya, dia tidak dapat menahan sebak dan hanya mampu berkata “saya bangga dengan dia, saya tak tahu nak gambarkan perasaan macam mana” sambil menahan tangis.

Dia bersama suami, Hasanuddin Harun, 50 bersama dua adik arwah hadir ke majlis konvokesyen terbabit setelah dijemput sendiri oleh pensyarah Politeknik Kota Melaka pada awal Mac lalu.

Dalam majlis berkenaan,seramai 187 graduan jurusan Diploma Kejuruteraan Awam menerima skrol masing-masing yang disampaikan oleh Pengarah kanan kompetensi Jabatan Pendidikan Politeknik dan Kolej Komuniti, Roslee Yahya, hari ini.


Dua lagi kluster di Daerah Alor Gajah dilaporkan

Sementara itu, 353 kes positif baharu COVID-19 direkodkan hari ini dengan pecahan 214 mendapat jangkitan daripada kontak keluarga, 41 kes dari saringan bergejala orang ramai, 33 membabitkan kluster kilang dan 18 daripadanya merupakan jangkitan dari tempat kerja bukan kilang.

“Manakala 475 individu disahkan sembuh dan seramai 3,971 pesakit COVID-29 sedang dirawat dengan antaranya 98 individu menerima rawatan di Unit Rawatan Rapi (ICU) dan 18 lagi menerima bantuan alat pernafasan.


MOU PDI dimuktamad dalam lawatan kerja Menteri Sumber Manusia ke Jakarta, Isnin ini

KUALA LUMPUR, 19 Jan – Isu-isu berkaitan memorandum persefahaman (MoU) berhubung Pengambilan dan Penempatan Pekhidmat Domestik Indonesia (PDI) akan dimuktamadkan dalam lawatan kerja Menteri Sumber Manusia Datuk Seri M. Saravanan ke Jakarta, Indonesia, Isnin ini.

Saravanan dalam kenyataan hari ini berkata beliau dijadualkan bertemu rakan sejawatnya Menteri Ketenagakerjaan Republik Indonesia Ida Fauziyah bagi memuktamadkan perkara itu supaya MoU tersebut dapat ditandatangani pada 7 dan 8 Feb ini di Bali, Indonesia.

“Ini juga selaras dengan keputusan Mesyuarat Jemaah Menteri pada 12 Jan 2022 agar satu lawatan diadakan bagi menyelesaikan isu berbangkit berhubung pemeteraian MoU tersebut.

“Isu-isu utama berkaitan dengan MoU tersebut berhubung One Maid One House, One Channel System dan gaji PDI telah pun disepakati menerusi siri rundingan antara kedua pihak,” katanya.

Beliau berkata MoU terdahulu telah ditandatangani Menteri Sumber Manusia pada 2006 di Bali dan protokol bagi meminda MoU berkenaan telah ditandatangani di Bandung, Indonesia pada 2011.

Saravanan berkata pertemuan itu akan turut dihadiri Menteri Dalam Negeri Datuk Seri Hamzah Zainudin yang juga dalam siri lawatan kerja ke Indonesia minggu depan.- BERNAMA


JKM bakal terima 377 pegawai pelindung kanak-kanak dan pegawai akhlak

AYER KEROH: 31 Jan. – Kementerian Kewangan (MOF) dan Jabatan Perkhidmatan Awam (JPA) meluluskan sebanyak 377 permohonan bagi lantikan jawatan pegawai pelindung kanak-kanak dan pegawai akhlak.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, daripada jumlah itu seramai 208 Pegawai Pelindung Kanak-Kanak dan 169 Pegawai Akhlak bagi fasa pertama sudah diluluskan.

“Bila ada aduan, pegawai ini bukan sahaja mengambil aduan, malah perlu siasat secara keseluruhan dari segi persekitaran, kekeluargaan, sekolah dan sebagainya,” katanya.

Beliau berkata demikian kepada pemberita selepas melawat keluarga angkat kanak-kanak itu di sebuah inap desa di Jalan Sungai Putat, dekat sini, petang tadi.

“Teruskan membuat aduan, kita ada Talian Kasih yang beroperasi 24 jam, kita kena cakna kepada kehidupan supaya sekurang-kurangnya ia dapat mengelakkan serta mengurangkan kes sebegini daripada terus berlaku,” katanya.


Isu bayaran pampasan waris Sultan Sulu, harga pelitup muka, tumpuan Dewan Rakyat hari ini

KUALA LUMPUR, 10 Mac – Isu arahan bayaran pampasan berjumlah RM62.59 bilion kepada waris Sultan Sulu seperti diputuskan Mahkamah Arbitrasi di Paris, Perancis baru-baru ini merupakan antara perkara akan dibangkitkan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan berkenaan akan diajukan Ahmad Hassan (Warisan-Papar) yang meminta Perdana Menteri menyatakan secara terperinci isu tersebut, sewaktu sesi Waktu Pertanyaan Menteri.

Turut menjadi tumpuan ialah soalan sama ada kerajaan akan mengkaji semula dan mengurangkan harga siling untuk pelitup muka dan kit ujian kendiri, serta isu harga siling untuk oximeter dan penyukat suhu yang akan diajukan Cha Kee Chin (PH-Rasah) kepada Menteri Perdagangan Dalam Negeri dan Hal Ehwal Pengguna.

Menerusi sesi soal jawab pula, Datuk Seri Anwar Ibrahim (PH-Port Dickson) dijadual bertanya kepada Perdana Menteri perkembangan terkini siasatan terhadap warganegara Malaysia yang mempunyai akaun luar pesisir seperti yang telah dinamakan bermula dengan laporan Offshore Leaks 2012 sehingga Pandora Papers 2021.

Isu berkaitan status jawatankuasa khas yang ditubuhkan untuk menyiasat kematian anggota bomba Allahyarham Muhammad Adib Mohd Kassim pula akan dibangkitkan Ahmad Fadhli Shaari (PAS-Pasir Mas) yang meminta Perdana Menteri menjawab soalan itu hari ini.


Diskaun saman JPJ dilanjut sehingga 15 Dis

KUALA LUMPUR, 11 Dis – Tempoh pengurangan kompaun saman Jabatan Pengangkutan Jalan (JPJ) sebanyak 80 peratus yang sepatutnya berakhir esok, dilanjutkan sehingga 15 Dis depan.

Semalam, Menteri Kesihatan Khairy Jamaluddin menyatakan kaunter diskaun pembayaran saman Polis Diraja Malaysia dan JPJ yang disediakan di Pusat Konvensyen Kuala Lumpur sempena program 100 Hari Aspirasi Keluarga Malaysia, ditutup serta merta.

Ia susulan kegagalan pihak penganjur memastikan penjarakan fizikal dan menyebabkan berlakunya kesesakan, di bawah Akta Pencegahan dan Pengawalan Penyakit (Akta 342).


Luruan monsun dijangka di timur Semenanjung bermula esok – MetMalaysia

KUALA LUMPUR, 18 Jan – Luruan monsun dijangka berlaku di timur Semenanjung bermula esok hingga 23 Jan ini dan berpotensi membawa hujan berterusan di kawasan yang terlibat.

Ketua Pengarah Jabatan Meteorologi Malaysia (MetMalaysia) Muhammad Helmi Abdullah dalam kenyataan hari ini berkata jabatan itu telah mengeluarkan amaran hujan berterusan kepada negeri yang terbabit iaitu Johor, Pahang, Kelantan dan Terengganu berkuat kuasa dari esok hingga 22 Jan.

“Sementara itu, ribut petir dan hujan lebat berserta angin kencang dijangka berlaku di pedalaman dan barat Semenanjung, tengah dan barat Sarawak serta barat Sabah pada sebelah petang dan awal malam dalam tempoh ramalan,” katanya.

Beliau turut memaklumkan bahawa amaran angin kencang dan laut bergelora bagi perairan Laut China Selatan dikeluarkan berkuat kuasa sehingga 23 Jan.

Orang awam dinasihatkan untuk sentiasa merujuk laman web www.met.gov.my dan semua media sosial agensi itu serta memuat turun aplikasi myCuaca bagi maklumat terkini dan sahih.


Tanjung Tuan dijadikan destinasi eko pelancongan terbaharu

TANJUNG TUAN 12 Mac – Hutan Rekreasi Tanjung Tuan bakal dinaik taraf sebagai lokasi eko pelancongan terbaharu di negeri ini seiring dengan Dasar Pelancongan Negara.

EXCO Pelancongan negeri, Datuk Muhammad Jailani Khamis berkata, antara perancangan bakal dilaksanakan adalah tapak ‘glamping’ bagi menarik lebih ramai peminat aktiviti itu berkunjung ke Tanjung Tuan.

Katanya, pembangunan bakal dijalankan memberi penekanan kepada konsep binaan yang tidak kekal dan selamat bagi memulihara habitat serta ekologi di hutan berkenaan.

“Dengan ketinggian kira-kira 500 meter dari paras laut, Tanjung Tuan adalah antara puncak tertinggi di Melaka yang kaya dengan pelbagai khazanah dan tinggalan semula jadi.

Beliau berkata demikian pada sidang media selepas merasmikan Program Memerhati Burung Pemangsa ‘Raptor Watch’ 2022 diadakan di Rumah Api Tanjung Tuan, di sini, hari ini.

“Apabila dibangunkan kita tidak mahu ada jalan berturap, biarlah kekal dengan jalan tanah merah, selain tapak ‘glamping’ akan menekankan konsep solar.

“Kita akan bangunkan selaras dengan Dasar Pelancongan Negera iaitu memperkasa eko pelancongan yang menekankan pelancongan tidak melibatkan kerosakan ekosistem dan ekologi sedia ada,” katanya.


Dewan untuk Orang Asli Taboh Naning akan dibina

BUKIT PAYUNG 22 Jun – Kerajaan negeri telah meluluskan pembinaan dewan bagi penduduk Orang Asli Bukit Payung dan ia dijangka dibina pertengahan Julai depan.

Ahli Dewan Undangan Negeri (ADUN) Taboh Naning, Zulkiflee Md Zin berkata, usaha membangunkan dewan itu sekali gus mampu memenuhi manifesto kerajaan negeri pada Pilihan Raya Negeri (PRN) yang lalu yang mementingkan pembangunan masyarakat Orang Asli di kawasan berkenaan.

“Sebelum ini kita melihat mereka terpaksa bersempit di dalam Balai Raya tiap kali program diadakan sehinggakan terpaksa menyewa khemah, jadi kita akan pastikan pembangunan mereka terus diberi perhatian agar menerima pembangunan seiring dengan kehidupan hari ini,” katanya kepada Melaka Hari Ini.

Menurutnya, setakat ini projek yang diperuntukkan dibawah Unit Perancang Ekonomi Negeri (UPEN) akan menyerahkan pengendalian projek kepada Majlis Perbandaran Alor Gajah (MPAG) bagi proses penawaran tender untuk melaksanakan pembangunan terbabit secepat mungkin.


Pekebun kecil RISDA dapat manfaat jika ketum dibenarkan eksport

KUALA NERANG, 26 Mac – Pekebun kecil getah Pihak Berkuasa Kemajuan Pekebun Kecil Perusahaan Getah (RISDA) mungkin boleh mendapat manfaat sekiranya kerajaan Persekutuan membenarkan eksport daun ketum ke luar negara.

Menteri Pembangunan Luar Bandar Datuk Seri Mahdzir Khalid berkata sekiranya eksport ketum menjadi sah di sisi undang-undang, tidak menjadi kesalahan bagi pekebun kecil getah untuk menjana pendapatan tambahan dengan menanam tumbuhan itu.

“Kalau sudah sah dan boleh ada pendapatan kenapa tidak? Kalau jual satu kilogram daun ketum boleh dapat pendapatan berpuluh-puluh ringgit dan dari segi undang-undang ia pulak sah, jadi saya fikir tak menjadi kesalahan,” katanya.

Beliau diminta mengulas cadangan Menteri Besar Kedah Muhammad Sanusi Md Nor, baru-baru ini yang meminta kerajaan Persekutuan membenarkan negeri itu mengeksport daun ketum khususnya Thailand bagi tujuan perubatan.

Mahdzir berkata kerajaan Persekutuan perlu membuat keputusan mengenai status ketum memandangkan sudah banyak kajian telah dilakukan mengenai manfaat daunnya untuk perubatan.

Mengenai program Risda Prihatin itu, Mahdzir berkata seramai 330 pelajar sekolah melibatkan anak pekebun kecil getah di daerah ini menerima bantuan persekolahan yang keseluruhannya membabitkan peruntukan RM66,000.


Pelantikan Pengarah MSN tidak boleh tangkap muat – Shanmugan

JASIN 15 Mac – Pelantikan jawatan Pengarah Majlis Sukan Negara (MSN) Melaka tidak boleh dilakukan secara tangkap muat sebaliknya perlu melalui proses serta prosedur sewajarnya.

EXCO Sukan negeri, V P Shanmugam berkata, individu yang dilantik mengisi kekosongan jawatan tersebut perlu melalui proses kelayakan dan didapati benar-benar layak menerajui kepimpinan MSN negeri.

“Kita perlu pastikan individu tersebut ada kelayakan dan boleh memimpin MSN,” katanya ketika ditemui pada Majlis Perasmian Kejohanan Angkat Berat Youth, Junior dan Senior di Dewan Alamanda Majlis Perbandaran Jasin (MPJ) di sini.

Beliau berkata demikian ketika diminta mengulas perkembangan kekosongan jawatan Pengarah MSN yang sebelum ini ditimbulkan oleh Ahli Dewan Undangan Negeri (ADUN) Ayer Keroh, Kerk Chee Yee.

Memetik laporan, beliau menyatakan kekecewaan apabila kerajaan negeri tidak memberi keutamaan dalam melengkapkan struktur MSN berikutan jawatan pengarah kosong sehingga dua tahun dan hanya dipangku penyandang sahaja.

Sebelum ini jawatan itu disandang Tan Gek Chu dari 5 Jan 2020 hingga 2 Ogos 2021, Ahmad Azlan Ahmad Salleh dari 3 Ogos hingga 4 Jan 2022 dan Mahathir Mustaffa dari 5 Jan 2022 sehingga sekarang.


Harga kereta CKD dijangka meningkat 8.0 hingga 20 peratus tahun hadapan – MAA

KUALA LUMPUR, 25 Mac – Harga kereta pemasangan tempatan (CKD) dijangka meningkat lapan hingga 20 peratus pada 2023 berdasarkan perkiraan nilai pasaran terbuka (OMV) duti eksais yang baharu.

Presiden Persatuan Automotif Malaysia (MAA), Datuk Aishah Ahmad berkata bagaimanapun pihak industri meminta kerajaan mengembalikan perkiraan lama bagi membendung kenaikan harga kereta CKD.

“Kita (MAA) telah menghantar kertas cadangan kepada Kementerian Kewangan (MOF) untuk kembali kepada polisi yang lama di mana hanya kos item bukan pembuatan sahaja dimasukkan dalam pengiraan OMV, yang akan mengurangkan harga kenderaan itu,” katanya kepada pemberita selepas mempengerusikan mesyuarat agung tahunan MAA di sini, pada Jumaat.

Beliau berkata OMV merupakan nilai akhir pasaran yang ditetapkan bagi kenderaan CKD yang siap dari kilang, sebelum kerajaan mengenakan duti eksais ke atasnya.

Beliau berkata selain itu, MAA juga sedang menyiapkan draf rayuan kepada MOF bagi memohon lanjutan tempoh pengecualian cukai jualan dan perkhidmatan (SST) memandangkan berlakunya kekurangan mikrocip.

Pengecualian SST bagi kenderaan diumumkan kali pertama pada Jun 2020 untuk tempoh sehingga Disember 2020 berikutan Perintah Kawalan Pergerakan (PKP), dan kemudian ia dilanjutkan lagi sehingga 30 Jun, 2022.


KKM pantau konjak jeli berisiko tercekik kepada kanak-kanak

Pengarah Kanan Bahagian Keselamatan dan Kualiti Makanan Norrani Eksan berkata berdasarkan pemantauan dari 2018 hingga kini, sebanyak 649 produk jeli telah disampel dan 352 daripadanya adalah produk konjak jeli.

“Enam sampel produk jeli telah dikesan tidak mematuhi Peraturan 139A dan telah dikenakan tindakan penarikan balik produk oleh KKM,” katanya dalam satu kenyataan di sini hari ini.

Di Malaysia, produk konjak jeli dikawal di bawah Peraturan 139 (konfeksi sajian) yang menyatakan jeli dengan diameter melebihi 45 milimeter boleh mengandungi konjak dan Peraturan 139A (konfeksi jeli terkawal) iaitu jeli dengan diameter kurang atau sama dengan 45 milimeter tidak boleh mengandungi konjak.

Selain itu, label produk bagi kategori 139A hendaklah mengandungi pernyataan ‘Amaran: Boleh Menyebabkan Risiko Tercekik’ dan perkataan ‘Tidak Sesuai Bagi Kanak-kanak di bawah Umur Tiga Tahun’.

Konjak adalah sejenis tumbuhan mempunyai tinggi kandungan serat, dipanggil glukomannan atau disebut juga konnyaku, konjonac atau serbuk taro atau tepung keladi. Produk konjak jeli mempunyai tekstur yang kenyal, sukar larut ketika di dalam mulut dan sukar untuk ditelan berbanding produk jeli yang lain.

Industri menggunakan bahan aditif makanan tersebut yang berfungsi sebagai bahan pemekat dalam penghasilan jeli dan mempunyai tekstur kenyal, sukar larut dalam mulut dan sukar untuk ditelan berbanding produk jeli yang lain.

Norrani berkata mengambil kira risiko yang wujud, penambahan konjak bagi produk jeli adalah dibenarkan di Malaysia berdasarkan pada saiz jeli yang dihasilkan dan kawalan ke atas produk itu dibuat dengan menetapkan saiz dan amaran pada label produk.

Beliau berkata KKM mengambil maklum isu yang tular melalui media sosial berkaitan produk konjak jeli yang didakwa berbahaya dan boleh memberi risiko kepada kanak-kanak.

“Isu ini telah menjadi perhatian sejak 2001 apabila terdapat laporan penjualan konjak jeli yang mempunyai risiko tercekik pada kanak-kanak,” menurut kenyataan itu.

Sehubungan itu, beliau menasihatkan ibu bapa supaya sentiasa memantau pengambilan produk konjak jeli oleh anak-anak bagi mengelakkan kejadian yang tidak diingini daripada berlaku.

Beliau juga menyeru orang ramai menyalurkan sebarang maklumat berkaitan penjualan konjak jeli ke Pejabat Kesihatan Daerah atau Jabatan Kesihatan Negeri terdekat, atau melalui laman sesawang aduan awam KKM http://moh.spab.gov.my atau Facebook BKKM http://www.facebook.com/bkkmhq. – BERNAMA


Elak rasuah: PPSPM tingkat integriti kakitangan

BANDARAYA MELAKA : Usaha membanteras rasuah bukan tugas esklusif Suruhanjaya Pencegahan Rasuah Malaysia (SPRM) semata-mata sebaliknya amanah yang perlu dijalankan oleh semua pihak.

Ketua Pegawai Eksekutif Perbadanan Pembangunan Sungai Dan Pantai Melaka, (PPSPM), Datuk Murad Husin berkata, PPSPM tidak akan berkompromi dan melindungi mana-mana kakitangan yang melakukan sebarang salah laku rasuah, penyelewengan, salah laku guna kuasa dan salah laku integriti tanpa mengira peringkat dan jawatan.

“Penerapan, penghayatan dan pengamalan nilai-nilai murni serta bersih dari gejala rasuah, penyelewengan dan salahguna kuasa perlu sentiasa diperkukuhkan dan menjadi amalan berterusan dalam kalangan warga kerja PPSPM.

“Sehubungan itu, PPSPM dengan bantuan SPRM dan juga kerjasama Unit Integriti, Jabatan Ketua Menteri Melaka beriltizam kuat dan mahu membina budaya anti-rasuah di PPSPM bagi memantap dan mempertingkatkan nilai-nilai murni dan integriti perkhidmatan awam,” katanya.

Beliau berkata demikian semasa berucap sempena Program Perbadanan Pembangunan Sungai Dan Pantai Melaka (PPSPM) Tolak Rasuah yang diadakan di Dataran Pengkalan Rama, River Information Centre (RIC) di sini, baru-baru ini.

Hadir sama, Timbalan Pengarah SPRM Melaka, Ahmad Faizul Abdul Rashid; Penguasa Kanan,
Unit Integriti, Jabatan Ketua Menteri Melaka, Norhafizah Othman; Ketua Pegawai Operasi PPSPM, Abdul Wahab Ibrahim, Pegawai-pegawai kanan SPRM Melaka, para pegawai serta kakitangan PPSPM.

Jelas Murad lagi, beliau amat menyokong penuh program Ikrar Bebas Rasuah (IBR) yang diadakan ini yang mana ianya merupakan salah satu dari inisiatif kerajaan dalam membudayakan program-program integriti.

“Justeru itu, saya mewajibkan seluruh warga PPSPM untuk bersama-sama melaksanakan IBR, dengan cara ini, saya dan setiap anggota PPSPM secara tidak langsung menzahirkan komitmen terhadap tanggungjawab dalam menolak sebarang bentuk jenayah rasuah dan salah guna kuasa.

“Dengan melaksanakan IBR ini juga merupakan jaminan dan penzahiran kepimpinan PPSPM kepada warganya dan pelanggan PPSPM untuk mencegah dan membanteras jenayah rasuah,” ujarnya.

Beliau memberitahu, PPSPM menyambut baik inisiatif ini, kakitangan yang melafazkan IBR ini akan lebih bertanggungjawab dalam melaksanakan tugas mereka dan menjauhkan diri daripada sebarang perlakuan rasuah sepanjang mereka berkhidmat di sini.

Sehubungan itu, Murad amat mengalu-alukan warga PPSPM melaporkan terus kepada SPRM sekiranya melihat atau mempunyai bukti-bukti berhubung salah guna kuasa atau sebarang bentuk jenayah rasuah, Saluran aduan whistleblowing secara atas talian boleh dicapai di platform laman sesawang PPSPM DI www.ppspm.gov.my atau email : [email protected]

Sempena majlis tersebut, PPSPM turut melancarkan Polisi Hadiah, Polisi Pemberi Maklumat dan Polisi Percanggahan Kepentingan yang bertujuan menjadi garis panduan kepada pegawai dan kakitangan PPSPM di samping menutup ruang dan peluang melakukan rasuah.


Anggap serius dakwaan jual beli organ – KP Kesihatan

KUALA LUMPUR, 7 April – Sebarang dakwaan mengenai wujudnya aktiviti jual beli organ di negara ini perlu dianggap sebagai sesuatu yang amat serius oleh semua pihak kerana ia merupakan eksploitasi terhadap golongan tertentu dan bercanggah dengan etika perubatan.

Ketua Pengarah Kesihatan Tan Sri Dr Noor Hisham Abdullah berkata sekiranya terdapat aktiviti melibatkan pemerdagangan orang untuk tujuan jual beli organ, ia perlu disiasat di bawah Akta Antipemerdagangan Orang dan Antipenyeludupan Migran 2007.

“Pihak berkuasa boleh menggunakan peruntukan sedia ada di bawah akta itu untuk mengambil tindakan terhadap mana-mana pihak atau individu jika pemerdagangan orang berlaku untuk tujuan pengalihan organ secara haram,” katanya dalam kenyataan di sini, hari ini.

Dr Noor Hisham berkata perkhidmatan pendermaan organ dan transplantasi di negara ini melibatkan pendermaan organ daripada penderma hidup atau penderma selepas kematian (kadaverik) serta penerima organ iaitu pesakit yang mempunyai masalah kegagalan organ sama ada buah pinggang, hepar, jantung atau paru-paru.

Dr Noor Hisham berkata dasar Kementerian Kesihatan Malaysia (KKM) itu jelas sebagaimana dalam Akta Tisu Manusia 1974 yang mengawal selia aktiviti pengambilan organ bagi tujuan perawatan daripada penderma selepas kematian (kadaverik).

Beliau berkata Malaysia juga telah menandatangani Deklarasi Istanbul mengenai Pemerdagangan Organ dan Pelancongan Transplan 2008 yang menyatakan bahawa organ untuk transplantasi haruslah diagihkan secara saksama kepada penerima sesuai, tanpa mengenal jantina, etnik, agama, status sosial atau kewangan.

Menurut Dr Noor Hisham deklarasi itu menekankan bahawa amalan yang menyasarkan individu atau golongan miskin dan lemah sebagai penderma organ perlu dilarang kerana ia dilihat sebagai menggalakkan pemerdagangan organ, pelancongan transplan dan komersialisasi transplan.

Katanya bagi memperketat tadbir urus perkhidmatan transplantasi di negara ini, KKM menubuhkan jawatankuasa transplantasi yang mengawal selia program pendermaan organ dalam kalangan penderma semasa hidup melibatkan pasangan bakal penderma dan penerima yang tidak mempunyai perkaitan kekeluargaan atau pasangan bakal penderma dan penerima bukan warganegara.

Beliau berkata jawatankuasa itu menilai pelbagai aspek termasuk latar belakang masalah perubatan, kesihatan mental dan tahap sosioekonomi semua permohonan pembedahan transplantasi bagi memastikan bakal penderma mempunyai sistem sokongan yang baik selepas pembedahan.

“Pembentukan tadbir urus perkhidmatan yang kemas sangat penting bagi melindungi hak bakal penderma dan memastikan pendermaan organ tidak melibatkan sebarang paksaan atau mempunyai unsur pemerdagangan.

“Konsisten dengan kewajipan negara dan antarabangsa, kementerian tidak menyokong mana-mana individu atau organisasi yang terlibat di dalam aktiviti perolehan organ secara haram serta  tidak beretika dan akan memberikan kerjasama penuh kepada pihak berkuasa siasatan sekiranya diperlukan,” katanya.

Beliau menasihati orang ramai yang berikrar sebagai penderma organ agar memaklumkan hasrat mereka kepada ahli keluarga bagi menjayakan perkhidmatan transplantasi beretika di negara ini.


Negeri-negeri Pantai Barat berpotensi dilanda ribut petir 27-30 Ogos ini

KUALA LUMPUR, 24 Ogos – Negara dijangka menerima tiupan angin lemah dan pelbagai hala dari 27 hingga 30 Ogos ini yang berpotensi menyebabkan pembentukan awan ribut petir terutama pada sebelah petang sehingga malam.

Jabatan Meteorologi Malaysia (MetMalaysia) dalam kenyataan hari ini memaklumkan antara kawasan terlibat adalah negeri di pantai barat dan pedalaman Semenanjung, Sarawak (tengah dan utara), barat Sabah serta Labuan.

Menurut kenyataan itu, fenomena berkenaan dikesan berdasarkan analisis Model Penyelidikan dan Ramalan Cuaca MetMalaysia (MET-WRF), Pusat Ramalan Cuaca Julat-Sederhana Eropah (ECMRWF) dan Sistem Ramalan Global (GFS).

Sehubungan itu, MetMalaysia menasihatkan orang awam supaya sentiasa merujuk laman web www.met.gov.my dan semua media sosial agensi itu serta memuat turun aplikasi myCuaca bagi maklumat terkini dan sahih. – BERNAMA


Rahadiazli Rahalim digugurkan dari kem latihan Harimau Malaya selepas positif COVID-19

KUALA LUMPUR, 18 Mac – Penjaga gol, Rahadiazli Rahalim digugurkan daripada kem latihan skuad Harimau Malaya selepas disahkan positif COVID-19 berdasarkan keputusan ujian PCR diperoleh lewat malam semalam.

Ketua jurulatih skuad kebangsaan, Kim Pan Gon berkata pemain Terengganu FC itu pada sebelah pagi menjalani ujian RTK dengan keputusan negatif diperoleh, namun menunjukkan beberapa simptom sebelum diarahkan membuat ujian PCR pada waktu petang.

“Pengurusan pasukan negara memutuskan untuk tidak memanggil penjaga gol baharu dan mengekalkan tiga penjaga gol sedia ada iaitu Farizal Marlias, Khairulazhan Khalid dan Kalamullah Al-Hafiz Mat Rowi,” katanya dalam kenyataan dikeluarkan Persatuan Bolasepak Malaysia (FAM) hari ini (semalam).

Selasa lepas, Pan Gon memanggil pemain tengah Kuala Lumpur City FC Zhafri Yahya, yang berada dalam senarai menunggu, bagi menggantikan penyerang Petaling Jaya City FC Darren Lok, yang didapati positif COVID-19.

Jurulatih dari Korea Selatan itu juga memanggil pemain pertahanan Negeri Sembilan FC Ahmad Khuzaimi Piee bagi menggantikan pemain JDT Syahmi Safari, yang terdahulu memohon pengecualian susulan kelahiran bayi kembar tiga.

Malaysia dijadual berdepan Filipina pada 23 Mac dan tuan rumah Singapura pada 26 Mac dalam perlawanan Persahabatan Peringkat 1 Antarabangsa di Stadium Nasional Singapura, sebelum menentang pasukan Liga Singapura, Albirex Niigata pada 28 Mac di Stadium Jalan Besar.- BERNAMA


UPSI tawar Azizulhasni biasiswa lanjutan pengajian

TANJUNG MALIM 8 Ogos  –  Universiti Pendidikan Sultan Idris (UPSI) menawarkan biasiswa dan jawatan pensyarah di Fakulti Sains Sukan dan Kejurulatihan kepada atlet berbasikal negara, Datuk Mohd Azizulhasni Awang berikutan kejayaannya meraih pingat perak dalam acara keirin di Sukan Olimpik Tokyo 2020.

Naib Canselor UPSI Prof Datuk Dr Md Amin Md Taff berkata, UPSI menawarkan peluang melanjutkan pengajian dan jawatan pensyarah kepada Azizulhasni pada bila-bila masa sahaja sama ada selepas Sukan Olimpik Tokyo mahupun Sukan Olimpik Paris 2024.

Beliau berkata, tawaran itu membolehkan Azizulhasni melanjutkan pengajian secara Akreditasi Pembelajaran Berasaskan Pengalaman
Terdahulu (APEL) iaitu menerusi laluan pengalaman secara berterusan yang membawa kepada penganugerahan sijil kelayakan formal tertinggi sekali gus memberi peluang lebih cerah dalam perkembangan kerjaya individu.

“Tawaran ini adalah sebagai tanda penghormatan terhadap kecemerlangan luar biasa Azizulhaani yang sentiasa menjadi aspirasi dan motivasi kepada lebih 32 juta rakyat Malaysia.

Kehadiran Azizulhasni ke UPSI pastinya dapat membantu negara dalam memantapkan pembangunan sukan berbasikal trek dan menjadi inspirasi kepada mahasiswa yang bakal menjadi guru dan jurulatih sukan di sekolah-sekolah di Malaysia mahupun antarabangsa,” katanya dalam satu kenyataan di sini hari ini.

Azizulhasni menghadiahkan pingat perak buat negara pada Sukan Olimpik 2020 di Tokyo hari ini selepas menduduki tempat kedua perlumbaan final acara keirin di Velodrom Izu.


Sidang Parlimen ditangguhkan dua minggu – KKM

KUALA LUMPUR 1 Ogos – Kementerian Kesihatan (KKM) mencadangkan semua sesi mesyuarat, ditangguhkan selama dua minggu bermula 29 Julai lalu susulan pengesanan kes COVID-19 dan kebimbangan risiko penularan jangkitan.

Ketua Pengarah Kesihatan, Tan Sri Dr Noor Hisham Abdullah berkata, ia hasil penilaian risiko dilakukan dan mengambil kira faktor epidemiologi serta persekitaran yang mendapati sidang Parlimen adalah perhimpunan berisiko tinggi bagi penularan COVID-19.

“Penangguhan itu meliputi pembentangan yang dirancang di Parlimen atau yang membabitkan individu berada di bangunan berkenaan pada 26 hingga 29 Julai lalu.

“Semua individu yang berada di Parlimen pada 26 hingga 29 Julai lalu dinasihatkan memantau status kesihatan secara kendiri menggunakan aplikasi MySejahtera,” katanya dalam satu kenyataan hari ini.

Dr Noor Hisham berkata, faktor persekitaran Parlimen termasuk keadaan dewan Parlimen yang bertutup meningkatkan risiko penularan jangkitan memandangkan virus SARS-CoV-2 tersebar atau menular melalui udara dan boleh kekal dalam persekitaran selama beberapa jam.

Beliau berkata, tempoh berada dalam dewan dan sekitar Parlimen yang panjang memberi risiko pendedahan berulang selain perkongsian kemudahan asas seperti tandas, surau dan kafe oleh ramai individu termasuk kes.

“Faktor lain ialah penjarakan fizikal dalam dewan kurang satu meter antara satu sama lain walaupun terdapat penghadang meja dan perkumpulan kecil kerap berlaku di dalam dan di luar dewan,” katanya.


UTeM anjur webinar antarabangsa tentang keselamatan digital global dan forensik

AYER KEROH 21 Sept – Webinar Antarabangsa dan Forum 2021 bertajuk Keselamatan Digital Global dan Forensik Dalam Norma Baru bakal berlangsung secara dalam talian pada 23 September ini.

Acara terbuka dan percuma itu dianjurkan Jabatan Sistem dan Komunikasi Komputer, Fakulti Teknologi Maklumat dan Komunikasi (FTMK), Universiti Teknikal Malaysia Melaka (UTeM).

Ketua Pusat Kompetensi Keselamatan Siber, FTMK, UTeM Prof. Datuk Ts. Dr. Shahrin Sahib, dalam kenyataan berkata, acara itu bertujuan meningkatkan keselamatan siber global dan forensik digital dalam norma baharu melalui kerjasama antarabangsa dalam kalangan kolaborator UTeM.

“Bidang siber forensik amat penting bagi membolehkan penjenayah siber dapat dikesan dan bahan bukti dapat dikumpul bagi tujuan pendakwaan untuk membawa penjenayah siber ke muka pengadilan.

“Program ini menyediakan sesi menarik yang memberi tumpuan kepada forensik digital dan isu-isu semasa keselamatan siber dan cabarannya,” menurut kenyataan itu.

Seterunya, perbincangan panel untuk perkongsian dan untuk bertukar-tukar idea dan pengalaman, kepakaran yang pelbagai, dan organisasi yang menumpu kepada Keselamatan Digital Global dan Forensik Dalam Norma Baru.

Pakar-pakar antarabangsa yang akan berkongsi pengalaman dan pengetahuan mereka adalah Dekan Bersekutu Pusat Pengajian Keselamatan Siber dan Forensik Digital Universiti Sains Forensik Negara Gandhinagar, Gujarat, India, Profesor Madya Dr Parag H. Rughani

Selain itu, bekas Penasihat Setiausaha Agung OIC bagi Transformasi Digital, Perancangan Strategik dan Pembangunan, Jeddah, Arab Saudi, Wajdi Homaid Alquliti, Ketua Jabatan Forensik Digital CyberSecurity Malaysia, Ts Mohd Zabri Adil Talib dan Dr.Shahrin sendiri selaku Moderator.


UiTM, ICRC anjur pertandingan untuk wartawan muda

KUALA LUMPUR, 24 Mei – Belia yang aktif menyumbang artikel yang memberi impak positif kepada masyarakat dan negara, kini berpeluang menyertai pertandingan anjuran bersama Fakulti Komunikasi dan Pengajian Media (FKPM) Universiti Teknologi MARA (UiTM) dan Jawatankuasa Palang Merah Antarabangsa (ICRC).

Pertandingan Young Humanitarian Journalists Competition (YHJC) 2022 yang bertujuan meningkatkan kesedaran tentang kesan pelaporan media mengenai isu kemanusiaan, telah dilancarkan pada 9 Mei sempena memperingati 50 tahun tindakan kemanusiaan dan kewartawanan.

Dekan FKPM, Profesor Madya Dr. Massila Hamzah, berkata wartawan muda dan yang bercita-cita tinggi disaran menyertai pertandingan ini memandangkan laporan kemanusiaan mereka boleh membawa kepada perubahan positif kepada komuniti yang rentan.

“Kami juga gesa belia hari ini mengambil kira tindakan kemanusiaan yang telah mengurangkan penderitaan manusia, termasuk mempromosikan undang-undang kemanusiaan antarabangsa,” katanya dalam satu kenyataan kepada Bernama.

Disokong Persatuan Bulan Sabit Merah Malaysia, pertandingan ini terbuka kepada mereka berumur antara 18 dan 30 tahun dan rakyat Malaysia yang menetap di luar negara.


Tiada kaitan iklan permohonan rumah mampu milik dan bantuan SPP- KPKT

PUTRAJAYA 12 Julai – Kementerian Perumahan dan Kerajaan Tempatan (KPKT) hari ini menafikan, membuat tawaran iklan Permohonan Terbuka Rumah Mampu Milik Serendah RM30,000 Skim Myhome & Mydeposit 2021 dan Bantuan RM60,000 Bina Rumah Atas Tanah Sendiri, di bawah Skim Pinjaman Perumahan (SPP).

KPKT membuat penjelasan itu dalam kenyataan hari ini, susulan terdapat aduan dan pertanyaan orang ramai berhubung iklan palsu yang tular baru-baru ini.

KPKT berkata hanya permohonan bagi Program Perumahan Rakyat (PPR), Perumahan Penjawat Awam, Perumahan PR1MA dan Syarikat Perumahan Negara Berhad sahaja dibuka oleh KPKT.

Susulan kekeliruan orang ramai mengenai harga tawaran bagi Program PPR Dimiliki, KPKT menjelaskan bahawa harga jualan setiap unit yang ditetapkan adalah RM35,000 di Semenanjung, manakala RM42,000 di Sabah dan Sarawak.

Maklumat tepat mengenai program serta skim terkini yang ditawarkan KPKT boleh didapati di laman sesawang rasmi kementerian https://www.kpkt.gov.my, laman sesawang Jabatan Perumahan Negara https://ehome, kpkt.gov.my dan https://teduh.kpkt.gov.my.


DUN Merlimau: ‘Jadikan Merlimau DUN beradat’ – Dr Muhamad Akmal

MERLIMAU 8 Jun – “Insya-Allah di DUN (Dewan Undangan Negeri) Merlimau, kita akan menghidupkan semula adat istiadat orang Melayu yang sejajar dengan agama Islam supaya budaya dan tatasusila orang Melayu tidak ketinggalan dan ditelan dek zaman”.

Itu pendekatan diambil Ahli Dewan Undangan Negeri (ADUN) Merlimau, Dr Muhamad Akmal Saleh yang mahu menjadikan DUN berkenaan sebagai kawasan beradat.

“In sha Allah kita akan jadikan Merlimau sebagai DUN beradat..semalam selesai penyerahan surat lantikan kepada semua Sidang di dalam DUN Merlimau.

“Special (Istimewa) sikit di negeri Melaka ini dan tidak ada di negeri lain iaitu jawatan Sidang dikekalkan dari zaman dahulu lagi untuk mengetuai hal-hal yang berkaitan adat bagi setiap kampung.

“Kita akan mewajibkan penglibatan Tok Sidang untuk memastikan majlis itu berjalan dengan penuh tertib mengikut syarak dan adat yang telah diamalkan sejak dari dahulu lagi.


Atuk 70 tahun teruja ikuti peperiksaan al-Quran

REMBIA 19 September – Seramai 70 peserta termasuk warga emas berusia 70 tahun menyertai Majlis Peperiksaan Bacaan Tajwid Dan Pemahaman Al-Quran 2022 yang diadakan di Kampus Universiti Teknologi Mara (UiTM) Melaka, di sini, semalam.

Katanya, walaupun sudah memasuki usia emas, ia bukan penghalang untuknya bersama-sama dalam peperiksaan tersebut kerana baginya proses menimba ilmu itu tidak akan pernah berhenti.

“Pada saya kita perlu sentiasa belajar untuk menambah ilmu. Saya rasa seronok dan pada masa sama saya berharap apa yang saya dan isteri lakukan ini akan menjadi perangsang kepada anak cucu,” katanya yang sudah mempunyai tauliah mengajar ilmu al-Quran.

Bagi peserta termuda dalam peperiksaan kali ini, Nuratiqah Amirah Muhd Amri, 16, pengajian Al-Quran yang dianjurkan PERKAMA itu disifatkan sesi pengajian al-Quran yang amat baik.

Katanya, ia berikutan pelajar diajar daripada peringkat paling asas, iaitu daripada mengenal huruf dan makhrajnya, sehingga boleh membaca dengan hukum tajwid dengan betul.

“Selepas nenek mengikuti pengajian al-Quran anjuran PERKAMA, ia mendorong saya untuk menyertai kelas ini dan alhamdulillah saya berasa seronok kerana dapat belajar al-Quran daripada peringkat paling asas.

“Saya berharap lebih ramai rakan-rakan sebaya saya akan turut mengikuti kelas anjuran PERKAMA ini, kerana al-Quran merupakan perkara yang wajib dipelajari oleh setiap orang Islam,” kata Nuratiqah yang bercita-cita untuk menjadi seorang guru agama suatu hari nanti.

Sementara itu, Pengerusi PERKAMA Johari Hussein berkata, tujuan peperiksaan itu diadakan adalah untuk menguji kefahaman dan tahap penguasaan ilmu al-Quran yang dipelajari peserta selepas mengikuti sesi pengajian sepanjang tempoh 3 tahun.

“Saya berharap, peperiksaan yang diadakan ini dapat menguji kefahaman dan penguasaan ilmu al-Quran yang telah dipelajari, sekali gus dapat memberi keyakinan kepada mereka untuk menjadi sebahagian daripada individu yang mampu mengajar ilmu al-Quran kepada lebih ramai individu,” katanya.

Dalam perkembangan lain, Johari berkata, PERKAMA ketika ini sedang bertungkus-lumus untuk merealisasikan penubuhan sebuah kompleks yang dikenali sebagai Kompleks Al-Quran Darul Jannah (KADJ) bagi memastikan proses pembelajaran al-Quran dapat dijalankan secara lebih sistematik dan teratur.

Katanya, kompleks yang terdiri daripada dua buah blok bangunan dan sebuah dewan terbuka (Berbumbung) itu kini sedang dalam peringkat pembinaan, bertempat di Lot 89, Mukim Bukit Rambai, Melaka.

“Pihak PERKAMA menyasarkan, KADJ dapat disiapkan dan mula beroperasi pada awal tahun 2024. Secara keseluruhan, projek ini membabitkan kos sebanyak RM1 juta.

Bagi mana-mana badan, syarikat atau individu yang ingin memberi sumbangan dana untuk projek KADJ ini, boleh berhubung terus dengan PERKAMA atau menyalurkan terus sumbangan mereka ke akaun PERKAMA menerusi No Akaun: 04020000489719 (BANK MUAMALAT).


Rezeki udang kara

TABOH NANING 29 September – Bermula sebagai hobi bagi mengisi waktu lapang ketika pelaksanaan Perintah Kawalan Pergerakan, penternakan udang kara diusahakan secara kecil-kecilan kini menjana pendapatan sampingan bagi Abdul Rahim Mohd Said, 50.

Pemandu van sekolah sepenuh masa ini berkata, dia memulakan penternakan itu dengan membeli anak benih udang kara, daripada pembekal selepas tertarik dengan video mengenai hidupan akuatik itu yang ditonton menerusi YouTube.

Pada mulanya dia berdepan banyak kekangan terutama cara untuk menguruskan anak benih, penjagaan dan pemakanan kerana langsung tidak mempunyai ilmu mengenai penternakan udang kara.

“Pembekal cuma hantar anak udang, langsung tidak ajar mengenai cara penjagaan menyebabkan saya hampir berputus asa kerana banyak anak udang yang mati pada peringkat awal.

“Jadi saya membuat carian video di YouTube mengenai penjagaan udang kara, atas semangat dan kemahuan tinggi alhamdulillah selepas setahun kini saya semakin menguasai bidang ini. Sekarang ini sudah pulang modal selepas beberapa kali dijual,” katanya ketika ditemui di kediamannya di Kampung Taboh Naning, di sini, hari ini.

Katanya, dia kini memiliki dua kolam yang dibina sendiri menggunakan paip polivinil klorida (PVC) dan kanvas dilengkapi pam untuk membekalkan oksigen serta membersihkan air.

Menurutnya, selepas empat bulan udang kara diternak sudah boleh dipasarkan, meskipun saiznya tidak besar namun ramai yang membelinya untuk dijadikan sebagai anak benih.

“Bila sudah faham, penjagaan udang kara sebenarnya tidak sukar, cuma kena pastikan air bersih. Pemakanan juga mudah dan jimat kerana udang kara ini cuma makan kacang hijau.

“Jika sudah bosan jadi pemandu van sekolah saya bercadang untuk menumpukan perhatian kepada bidang ini dan menjadikannya sebagai pendapatan utama selepas ini,” katanya.


PM adakan lawatan rasmi ke Vietnam hari ini

KUALA LUMPUR, 20 Mac – Perdana Menteri Datuk Seri Ismail Sabri Yaakob akan mengadakan lawatan rasmi sulung beliau ke Vietnam dari 20 hingga 22 Mac ini.

Lawatan rasmi itu mencerminkan kepentingan hubungan Malaysia–Vietnam selaku negara jiran dan rakan kongsi dalam ASEAN. Kedua-dua negara bakal menyambut ulang tahun ke-50 hubungan diplomatik pada 2023.

Mereka juga akan menyaksikan pertukaran dokumen termasuklah Memorandum Persefahaman (MoU) mengenai Aktiviti Kerjasama Undang-Undang; dan MoU mengenai Pengambilan, Penggajian dan Penghantaran Pulang Pekerja.

Di samping itu, satu Perjanjian Kerjasama Profesional antara Pertubuhan Berita Nasional Malaysia (BERNAMA) dan Agensi Berita Vietnam akan turut dimeterai, menurut kenyataan itu.

Berdasarkan program yang disusun oleh Vietnam, Perdana Menteri turut dijadual mengadakan pertemuan berasingan dengan Setiausaha Agong Parti Komunis Vietnam, Presiden Vietnam, dan Pengerusi Dewan Rakyat Vietnam.

Menurut kenyataan itu lagi, Ismail Sabri juga akan mengadakan sesi libat urus dengan komuniti perniagaan Malaysia dan bertemu dengan Keluarga Malaysia di Vietnam.

Dalam lawatan itu perdana menteri akan diiringi oleh Menteri Luar Negeri Datuk Seri Saifuddin Abdullah dan Menteri Kanan Perdagangan Antarabangsa dan Industri Datuk Seri Mohamed Azmin Ali.


Liga-M: Makan dan minum dalam stadium masih tidak dibenarkan – MFL

PETALING JAYA, 16 Feb- Penyokong bola sepak tempatan masih tidak dibenarkan makan dan minum di dalam stadium pada musim baharu Liga Malaysia (Liga-M) yang akan membuka tirai dengan perlawanan sumbangsih pada 26 Feb ini.

Ketua Pegawai Eksekutif Liga Bola Sepak Malaysia (MFL) Stuart Ramalingam memaklumkan permintaan untuk memberi kebenaran kepada penyokong makan dan minum merupakan satu daripada tiga pertimbangan ditawarkan badan pengelola liga tempatan itu yang ditolak kerajaan untuk musim baharu Liga-M nanti.

Stuart berkata pertimbangan kedua pula melibatkan kebenaran bagi pemain yang disahkan negatif COVID-19 namun mempunyai kontak rapat dengan pemain positif wabak itu untuk terus bermain, berbanding perlu menjalani tempoh kuarantin ketika ini.

“Kita menggunakan peraturan antarabangsa untuk pertimbangan kedua ini… kita telah alami di Piala AFF 2022 baru-baru ini yang mana terdapat dua pemain berkongsi bilik namun pemain yang negatif boleh main manakala positif kuarantin dalam bilik.

“Peraturan itu bukan kami cipta sendiri tetapi telah dilaksanakan di peringkat antarabangsa namun kita dapat maklum balas sebab peraturan kerajaan lain,” katanya kepada pemberita selepas majlis memeterai kerjasama bersama rakan penaja baharu Liga-M, Luno, sebuah syarikat aset digital di Malaysia.

Selain itu, Stuart berkata pihaknya turut mencadangkan kuota kemasukan penyokong ditambah namun dengan syarat kedua-dua permintaan lain itu ditunaikan kerajaan terlebih dahulu.

MFL pada Oktober lepas menyatakan bahawa 50 peratus daripada kapasiti tempat atau maksimum 20,000 penonton di negeri Fasa 4 Pelan Pemulihan Negara (PPN) dibenarkan hadir ke stadium.

Bagaimanapun, beliau berkata MFL memahami mereka perlu berwaspada dengan peningkatan mendadak kes COVID-19 sejak akhir-akhir ini dan akur dengan segala arahan dikeluarkan pihak berkuasa.

Sementara itu, Stuart berkata kerjasama selama setahun bersama Luno dengan nilai tajaan berjumlah RM1 juta merangkumi pelbagai hak penjenamaan termasuk papan iklan di tepi padang, penggunaan logo kelab serta imej pemain dan pengaktifan jenama di dalam stadium.

Dalam pada itu, Pengurus Negara Luno Malaysia Aaron Tang menyifatkan kerjasama itu dapat mewujudkan peluang kepada penyokong bola sepak untuk menerokai dunia mata wang kripto.- BERNAMA


2023 tahun transformasi lokasi ‘gelap’ Ayer Keroh

AYER KEROH 31 Disember – Majlis Perbandaran Hang Tuah Jaya (MPHTJ) akan menghidupkan semula dan memberi nafas baharu kepada beberapa lokasi sekitar Ayer Keroh yang sebelum ini dianggap ‘mati’ atau kawasan ‘gelap’.

Katanya antara lokasi dikenal pasti untuk diberi nafas baharu adalah Urban Reforestation @ Sungai Putat dan perkara itu sudah dimasukkan ke dalam kajian kawasan Ayer Keroh.

“Perancangan MPHTJ 2023, adalah untuk memberi nafas baharu lokasi-lokasi gelap seperti Dataran Sejarah Ayer Keroh yang sebelum ini mati dan menjadi sarang maksiat selain Sungai Putat (Urban Reforestation) yang dahulunya sarang penyalahgunaan dadah.

“Sebelum membangunkan kawasan-kawasan ini, kita buat kajian kawasan rancangan khas dan terbukti di Dataran Sejarah Ayer Keroh semakin membangun, semakin diterima ramai, pengunjung juga kerap datang ke sini. Hampir setiap malam, kira-kira 500 pengunjung memenuhi lokasi yang baharu sahaja dibuka kepada umum ini,” katanya.

Beliau berkata demikian pada sidang media selepas Program Malam Cinta Rasul Melaka Serambi Madinah di Dataran Sejarah Ayer Keroh, di sini, semalam.

Majlis itu diserikan dengan kehadiran Yang di-Pertua Negeri Melaka, Tun Seri Setia Mohd Ali Mohd Rustam; Ketua Menteri, Datuk Seri Utama Sulaiman Md Ali bersama isteri, Datin Seri Utama Munira M. Yusop dan Setiausaha Kerajaan Negeri, Datuk Wira Zaidi Johari.

Mengulas lanjut, Shadan berkata Program Malam Cinta Rasul Melaka Serambi Madinah di Dataran Sejarah Ayer Keroh malam tadi merupakan acara penutup bagi tahun 2022.

“Syukur Alhamdulillah, sempena Hari Perbandaran Hang Tuah Jaya ke-13 hari ini (semalam), kita memilih untuk mengadakan acara berselawat di Dataran Sejarah Ayer Keroh kerana lokasinya yang strategik.


Cegah denggi sebelum melarat

AYER MOLEK 24 Julai – Taman Paya Dalam, di sini, dipilih menjadi lokasi kempen Komuniti Bersih dan Sihat Ke Arah Pencegahan Penularan Denggi anjuran Kementerian Perumahan dan Kerajaan Tempatan (KPKT) bersama Majlis Bandaraya Melaka Bersejarah (MBMB).

Walaupun bukan tersenarai sebagai lokasi panas denggi di Melaka, namun taman itu dipilih bertujuan untuk mengawal penularan wabak denggi di kawasan bukan hotspot.

“Ia membabitkan 35 kilogram (kg) biodesel (RM 94.50), 199kg fabrik (RM19.90, 115kg barangan 3R (RM33.35) dan 172kg e-waste berjumlah RM51.60,” kata kenyataan itu.

Terdahulu, program itu telah dirasmikan Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri merangkap Ahli Dewan Undangan Negeri (ADUN) Ayer Molek Datuk Rahmad Mariman.


Lebih 25 juta dos vaksin diberikan setakat semalam- Dr Adham

Menteri Kesihatan Datuk Seri Dr Adham Baba menerusi perkongsian infografik di Twitternya memaklumkan daripada jumlah itu, seramai 16,347,422 orang menerima suntikan dos pertama manakala 9,516,141 orang menerima dos kedua.

“Mengikut peratusan, 50.1 peratus daripada populasi negara telah mendapat dos pertama, manakala 29.1 peratus telah melengkapkan dua dos suntikan vaksin COVID-19 mereka,” katanya.

Sementara itu, vaksinasi harian mencatatkan sebanyak 497,352 dos diberikan semalam dengan 227,506 adalah pemberian dos pertama manakala 269,846 adalah dos kedua.


Individu potong barisan suntik vaksin boleh didenda RM50,000, penjara enam bulan

PUTRAJAYA 4 Mac. – Individu yang ‘memotong barisan’ untuk mendapatkan suntikan vaksin COVID-19 boleh dikenakan denda tidak melebihi RM50,000 atau dipenjara maksimum enam bulan atau kedua-duanya.

Menteri Kesihatan Datuk Seri Dr Adham Baba berkata, tindakan itu boleh diambil mengikut Seksyen 31 yang merupakan peruntukan baharu di bawah Ordinan Darurat (Pencegahan dan Pengawalan Penyakit) (Pindaan) 2021 yang akan berkuat kuasa 11 Mac ini.

Katanya Seksyen 31 itu menjadi punca kuasa untuk mengenakan penalti di bawah Akta Pencegahan dan Pengawalan Penyakit Berjangkit 1988 (Akta 342) bagi mana-mana kesalahan yang tidak dinyatakan di dalamnya.

“Peraturan yang dibuat di bawah subseksyen baharu ini boleh menetapkan apa-apa perbuatan yang melanggar peraturan-peraturan itu menjadi suatu kesalahan dan boleh dikenakan penalti denda tidak melebihi RM50,000, atau pemenjaraan selama tempoh tidak melebihi enam bulan, atau kedua-duanya sekali,” katanya.

Beliau berkata demikian dalam sidang media bersama Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan di Kementerian Kesihatan Malaysia (KKM) di sini, semalam.

Isnin lepas, Menteri Penyelaras Program Imunisasi COVID-19 Kebangsaan Khairy Jamaluddin berkata, kerajaan mewujudkan Garis Panduan Penetapan Senarai Barisan Petugas Hadapan bagi mengelakkan isu ‘potong barisan’ untuk program vaksinasi COVID-19.

Khairy yang juga Menteri Sains, Teknologi dan Inovasi berkata keputusan itu dibuat pada Jawatankuasa Khas Jaminan Akses Bekalan Vaksin COVID-19 (JKJAV) dan dokumen garis panduan berkenaan memperincikan mengenai petugas barisan hadapan.

Katanya beliau dan Menteri Kesihatan Datuk Seri Dr Adham Baba telah menandatangani dokumen garis panduan itu yang akan dimuat naik di laman sesawang https://www.vaksincovid.gov.my/, Kementerian Kesihatan serta Kementerian Sains, Teknologi dan Inovasi bagi menjelaskan takrifan barisan hadapan.


PDRM jamin keselamatan, ketenteraman awam negara terkawal

KUALA LUMPUR 16 Ogos – Polis Diraja Malaysia (PDRM) memberi jaminan bahawa keselamatan dan ketenteraman awam negara terkawal susulan situasi semasa politik negara.

Ketua Polis Negara Datuk Seri Acryl Sani Abdullah Sani berkata, sehubungan itu orang ramai diminta tidak gusar dan membuat sebarang spekulasi kerana PDRM akan memastikan keselamatan negara kekal berada pada tahap selamat selain meningkatkan pemantauan bagi menjamin kesejahteraan masyarakat.

“PDRM sentiasa memantau senario keselamatan semasa dan akan mengambil tindakan tegas jika terdapat mana-mana pihak menggunakan apa jua medium yang boleh menimbulkan hasutan dan menggugat ketenteraman awam,” katanya dalam kenyataan hari ini.

Pada masa sama orang ramai diminta agar sentiasa mematuhi segala prosedur operasi standard (SOP) yang ditetapkan oleh Majlis Keselamatan Negara (MKN) dalam menjalani kehidupan harian, sebagai usaha bersama membendung penularan wabak COVID-19.


Jemaah muda teruja ke tanah suci

AYER MOLEK 9 Jun – Tabungan berdikit-dikit, sejak kecil oleh ibu bapanya membolehkan gadis berusia 29 tahun ini menjadi tetamu Allah apabila ditawarkan untuk menunaikan ibadah haji di tanah suci tahun ini.

Nor Aisyah Wardah Mohamed berkata, rezeki itu dianggap sebagai keberkatan rezeki ibu bapanya Zaiton Suderlan dan Mohamed Abd Rahman masing-masing berusia 69 tahun.

Sebelum ini sudah dua kali dia menerima tawaran mengerjakan rukun Islam kelima itu namun ditolak atas faktor tertentu termasuk pandemik COVID-19.

“Sudah tiga kali saya terima tawaran, memang tidak sangka akan diberi peluang kerana sudah dua kali saya tolak, perasaan ketika itu tidak boleh digambarkan.

“Selepas tiga hari saya beri jawapan kepada TH dan kini menunggu tarikh berlepas, sepanjang di sana saya akan ditemani bapa saudara.

“Saya sangat gembira kerana dijemput Allah S.W.T menjadi tetamunya pada usia masih muda. Ketika ini saya agak gementar kerana ibu, ayah atau adik-beradik tidak bersama kerana sudah menunaikan haji lebih awal,” katanya ketika ditemui di rumah ibunya di Paya Redan.

“Selain mendapat haji yang mabrur saya juga berharap agar semua urusan di sana nanti dipermudahkan dan berjalan lancar. Namun begitu sentiasa perlu bersangka baik dan jaga hati.

“Emak dan ibu saudara adalah tempat rujukan saya, selain itu saya juga melayari Youtube dan membaca buku bagi menambah pengetahuan selain meningkatkan pemahaman mengenai ibadah haji,” katanya.

Nor Aisyah bersyukur apabila majikannya juga turut memberi kerjasama dengan membenarkannya mengambil cuti awal bagi menguruskan segala keperluan sebelum berangkat ke tanah suci


Pensyarah universiti rugi RM1.3 juta diperdaya Macau Scam

JOHOR BAHRU, 8 Jan – Seorang pensyarah universiti di Iskandar Puteri mengalami kerugian sebanyak RM1.3 juta selepas terpedaya dengan sindiket Macau Scam.

Ketua Polis Johor Datuk Kamarul Zaman Mamat berkata wanita berusia 41 tahun itu mendakwa menjadi mangsa penipuan selepas menerima panggilan telefon daripada seorang individu yang menyamar sebagai kakitangan Kementerian Kesihatan.

Beliau berkata individu itu mendakwa mangsa terlibat dengan pemalsuan laporan COVID-19 di Sabah sebelum menyambung panggilan telefon tersebut kepada pegawai polis di Sabah yang kemudian menyatakan pensyarah berkenaan terlibat dalam aktiviti pengubahan wang haram dan dadah.

“Selepas mangsa menafikan dakwaan itu, dia diarahkan inspektor terbabit untuk membuka akaun bank baharu dan menyerahkan kata laluan serta mendaftarkan nombor telefon yang diberikan oleh inspektor itu bagi penerimaan TAC.

“Mangsa memindahkan wang tersebut antara 17 Okt 2022 hingga 25 Nov 2022 selepas diarahkan, kononnya bagi memastikan simpanannya selamat sementara menunggu kes mangsa disiasat,” katanya pada sidang media di Ibu Pejabat Polis Kontinjen Johor di sini hari ini.

Kamarul Zaman berkata bagaimanapun, mangsa menyedari ditipu selepas semua wang daripada akaun baharu telah dipindahkan ke beberapa akaun yang tidak dikenali pada awal bulan ini dan kes itu disiasat mengikut Seksyen 420 Kanun Keseksaan.

Beliau berkata pihaknya turut menahan enam lelaki dan seorang wanita tempatan serta seorang wanita asing berusia lingkungan 27 hingga 68 tahun yang dipercayai ahli sindiket along di Kuala Lumpur, Rabu lepas.

Katanya siasatan awal mendapati mereka menerima upah RM800 bagi melakukan perbuatan khianat menggunakan api dan menyimbah cat terhadap rumah atau kenderaan mangsa dengan mengiklankan tawaran pinjaman di Facebook selain menyasarkan pekerja Malaysia di Singapura.

Kamarul Zaman juga berkata sepanjang 2022, sebanyak 232 kertas siasatan dibuka melibatkan sindiket along dengan 106 daripadanya adalah kes simbah cat, khianat api (114), ugutan (10) dan pemerasan (dua).

“Daripada 232 kes, sebanyak 108 kes adalah melibatkan pinjaman warga Malaysia di Singapura. Seramai 43 individu telah ditahan dengan 33 berjaya dituduh di mahkamah dan satu tangkapan diambil tindakan di bawah  Akta Pencegahan Jenayah,” katanya.


Penganjur perlu perincikan garis panduan

AYER KEROH 30 Mei – Penganjur setiap program di negeri ini perlu menyediakan garis panduan khusus untuk pemamer, peserta dan artis bagi mengelakkan sebarang insiden atau perlakuan kurang sopan.

Mufti Negeri Melaka, Datuk Wira Abdul Halim Tawil berkata, penganjur juga diharap lebih berhati-hati dalam memastikan setiap acara dirangka sepanjang tempoh program berlangsung tidak menyinggung atau menimbulkan rasa kurang senang masyarakat.

“Bagi pihak agensi agama dan Kerajaan Negeri, saya berharap pihak penganjur supaya lebih berhati-hati berhubung program diatur. Bertujuan untuk mempromosikan Melaka sebagai destinasi pelancongan juga mestilah mempunyai garis panduan yang jelas.

“Ini untuk diikuti oleh setiap peserta atau artis sebagaimana kita menjaga nilai dan norma seorang Muslim. Akhlak serta perlakuan menjadi contoh kepada masyarakat,” katanya.

Beliau berkata demikian ketika ditemui pada Konvensyen Kelas Al-Quran Dan Fardhu Ain (KAFA) Peringkat Kebangsaan Tahun 2023 yang disempurnakan Yang di-Pertua Negeri, Tun Seri Setia Mohd Ali Mohd Rustam di Pusat Dagangan Antarabangsa Melaka (MITC), di sini, hari ini.

Hadir sama Menteri di Jabatan Perdana Menteri (Hal Ehwal Agama), Senator Datuk Setia Dr. Naim Mokhtar; Exco Pendidikan, Pengajian Tinggi dan Hal Ehwal Agama, Datuk Rahmad Mariman; Timbalan Pengerusi Majlis Agama Islam Melaka (MAIM) Datuk Wira Md Rawi Mahmud dan Ketua Pengarah JAKIM, Datuk Hakimah Mohd Yusoff.

Katanya, perkara yang berlaku (tindakan tidak sopan pengasas produk) sudah pasti memberi kesan dan pihaknya terkilan dengan keadaan itu kerana ia tidak mengambarkan etika serta memahami budaya dalam kehidupan masyarakat Melayu Islam.

Terdahulu, tular video di media sosial mengenai tindakan tidak sopan seorang pengasas produk yang menari pada sebuah festival yang berlangsung di MITC, baru-baru ini.


KPPA tegur penjawat awam isu kerja sambil lewa, tidak cekap

PUTRAJAYA 27 Mei – Ketua Pengarah Perkhidmatan Awam Tan Sri Mohd Khairul Adib Abd Rahman hari ini menegur penjawat awam yang disifatkan oleh orang ramai masih bersikap sambil lewa dan tidak cekap dalam memberikan perkhidmatan.

“Kita dilantik untuk membantu kerajaan menyelesaikan setiap permasalahan yang dihadapi rakyat dan bukannya harapkan pangkat yang lebih tinggi kerana gaji serta elaun penjawat awam masuk (dibayar) seperti biasa. Mereka (penjawat awam) kena hargai perkara ini.

“Ingin saya ingatkan, jangan ambil sikap sambil lewa. Perlu kikis budaya lama. Penjawat awam perlu sedar apabila rakan-rakan lain (pekerja sektor swasta) berhadapan dengan ‘retrenchment’ ketika COVID-19, mereka langsung tidak terjejas,” katanya ketika berucap pada perhimpunan bulanan Jabatan Perkhidmatan Awam secara maya di sini.

Beliau juga mahu penjawat awam mengambil iktibar daripada situasi sukar yang dialami pekerja sektor swasta dan mereka yang bekerja sendiri yang kebanyakannya terjejas sumber pendapatan ketika negara berhadapan dengan krisis pandemik COVID-19.

Sehubungan itu, Khairul Adib berkata penjawat awam perlu meningkatkan mutu perkhidmatan bagi mengubah persepsi negatif masyarakat terhadap tahap kecekapan perkhidmatan awam dalam menguruskan setiap urusan.

“Tingkatkan mutu perkhidmatan dan semangat untuk tunaikan amanah yang diberikan iaitu berkhidmat kepada masyarakat bagi memastikan aspirasi kerajaan dapat dilaksanakan dengan sempurna,” katanya.

Menurutnya, jika setiap penjawat awam mengamalkan sikap berintegriti dan beramanah dalam menjalankan tugas, persepsi negatif tersebut dapat ditangkis sekali gus meningkatkan imej penjawat awam.

Bagi memastikan perkhidmatan sektor awam kekal relevan, beliau mahu penjawat awam meningkatkan ilmu dan pengetahuan, terutamanya berkaitan teknologi baharu, supaya kemahiran serta kecekapan sedia ada dapat diperkasakan selaras dengan Rangka Tindakan Ekonomi Digital yang dilancarkan awal tahun ini.

Khairul Adib juga mahu penjawat awam mengukur produktiviti penyampaian kerja masing-masing berlandaskan Rangka Tindakan Produktiviti yang memfokuskan pada produktiviti sebagai sumber pertumbuhan baharu negara.


Kerajaan bincang buka sempadan antarabangsa

ALAI 18 Julai – Perbincangan bagi membuka semula sempadan antarabangsa akan dirangka Kementerian Perdagangan Antarabangsa dan Industri (MITI) bersama Kementerian Luar Negeri bagi merancakkan semula ekonomi pelancongan pasca Covid-19.

Menteri Kanan (Perdagangan Antarabangsa dan Industri) Datuk Seri Mohamed Azmin Ali berkata, rancangan itu sekali gus meneliti pendekatan gelembung perjalanan (travel bubble)  terhadap enam buah negara yang terlibat bagi memulihkan industri pelancongan.

“Sempadan-sempadan ini masih ditutup, kalau negara itu telah diisytihar sebagai negara hijau dari penularan Covid-19, kita akan bersedia membincangkan prosedur operasi standard (SOP) yang membolehkan pergerakan.

“Perbincangan itu juga akan melibatkan rundingan berkaitan SOP yang diperuntukkan antara dua negara dan kita juga mohon mempertimbangkan usahawan-usahawan mereka dapat memulakan perjalanan ke negara ini agar merancakkan lagi ekonomi antara dua pihak,” katanya.


Kelonggaran SOP: Rakyat pilih kekal pakai pelitup muka, imbas MySejahtera

KUALA LUMPUR, 1 Mei – Berkuat kuasa hari ini, pemakaian pelitup muka di luar bangunan dan kawasan terbuka tidak diwajibkan tetapi adalah atas pilihan individu dan pemakaiannya diwajibkan apabila berada di dalam bangunan dan pengangkutan awam termasuk e-hailing.

Selain itu, bermula hari ini juga imbasan kod QR menggunakan aplikasi MySejahtera sebagai prosedur operasi standard (SOP) daftar masuk ke premis tidak lagi diwajibkan.

Tinjauan Bernama di beberapa negeri mendapati kebanyakan masyarakat masih kekal mengamalkan SOP yang dilaksanakan sebelum ini dan merasa agak kekok untuk melakukan sebaliknya meskipun ia telah dibenarkan.

Di KUALA LUMPUR, tinjauan di taman KLCC mendapati kebanyakan pengunjung ke taman riadah itu masih mengenakan pelitup muka dan ini diakui seorang pengunjung, Edison Yap, 34, yang menyifatkan tindakan tidak memakai pelitup muka di tempat ramai dan terbuka sebagai janggal.

Beliau yang meluangkan masa di hujung minggu dan cuti umum bersempena dengan Hari Pekerja bersama isteri dan anak berkata dia sekeluarga memilih untuk memakai pelitup muka memandangkan telah menjadi kebiasaan.

Keadaan sama juga didapati ketika menjengah ke Suria KLCC dengan orang ramai masih mematuhi SOP diamalkan sejak negara mula dilanda pandemik COVID-19.

Di SELANGOR, tinjauan di Pasar Tani di Seksyen 13, Shah Alam mendapati kebanyakan pengunjung yang hadir masih memakai pelitup muka di kawasan terbuka malah ada turut mengimbas kod QR aplikasi MySejahtera yang diletakkan berdekatan pintu masuk.

Pengunjung, Ahmad Fakharudin Abdul Halim, 26, berkata berikutan pemakaian pelitup muka yang sebelum ini diwajibkan menyebabkan dia terlupa bahawa ketetapan itu telah mula dilonggarkan hari ini.

“Pakai pelitup muka sekarang ini bukanlah satu bebanan sebab sudah dua tahun kita amalkan. Namun dengan adanya kelonggaran itu, sekurang-kurangnya rakyat boleh berasa lega sebab ia (memberi) gambaran keadaan negara semakin pulih,” katanya.

Keadaan sama turut disaksikan di JOHOR, dengan orang ramai masih kekal mengenakan pelitup muka dalam tinjauan di Terminal Bas Larkin Sentral.

Warga emas, Hasnah Ali, 74, dan Mohd Yusoff Abdullah, 75, yang ditemui berkata pemakaian pelitup muka adalah sangat penting berikutan faktor umur yang membolehkan mereka terdedah kepada penyakit berjangkit.

Di KELANTAN, tinjauan di bazar raya di Kota Bharu yang diadakan di kawasan terbuka mendapati rata-rata orang awam masih lagi memakai pelitup muka ketika membeli-belah.

Pengunjung, Mohd Zulhafiz Rosman, 31, berkata walaupun kerajaan tidak mewajibkan pemakaian pelitup muka di kawasan terbuka, namun demi pelindungan diri, dia akan terus memakainya.

Di MELAKA, tinjauan di sebuah pusat beli-belah di Ayer Keroh keadaan sama dengan kepatuhan masyarakat terhadap SOP lama dan Di PULAU PINANG, tinjauan pula mendapati selain kebanyakan masyarakat mengekalkan pemakaian pelitup muka di kawasan terbuka, premis-premis peniagaan juga masih kekal mempamerkan kod imbas MySejahtera.


Laporan PAc mengenai perolehan MySejahtera dibentang di Parlimen Julai depan

KUALA LUMPUR, 23 April – Laporan Jawatankuasa Kira-Kira Wang Negara (PAC) mengenai pembangunan dan perolehan aplikasi MySejahtera akan dibentang dalam sidang Dewan Rakyat Julai ini, kata Pengerusi PAC Wong Kah Woh.

Beliau berkata PAC juga meminta agar Yang Dipertua Dewan Rakyat Tan Sri Azhar Azizan Harun membenarkan laporan itu dibahaskan oleh Ahli Parlimen untuk tempoh sekurang-kurangnya sehari.

“PAC juga mencadangkan agar kerajaan mengambil kira pandangan laporan PAC yang bakal dibentang dan perbahasan Ahli-Ahli Parlimen sebelum mengambil keputusan yang melibatkan implikasi kewangan dalam isu pembangunan aplikasi itu,” menurutnya dalam kenyataan hari ini.

Wong berkata PAC mengadakan prosiding kedua mengenai isu itu pada Khamis lepas yang membabitkan tiga agensi di bawah Jabatan Perdana Menteri (JPM) iaitu Unit Permodenan Tadbiran dan Perancangan Pengurusan Malaysia (MAMPU), Majlis Keselamatan Negara (MKN) serta Agensi Keselamatan Siber Negara (NACSA).

Katanya wakil agensi yang hadir ialah Timbalan Ketua Setiausaha (Kewangan dan Pembangunan) JPM Datuk Sollehuddin Alyubi Zakaria dan Timbalan Ketua Setiausaha (Pengurusan) Datuk Mohamad Ismail, Ketua Pengarah MAMPU Datuk Seri Dr Yusoff Ismail, Ketua Pengarah MKN Datuk Rodzi Md Saad serta Ketua Eksekutif NACSA Rahamzan Hashim.

Wong berkata prosiding pertama pada 14 April lepas dihadiri Menteri Kewangan Datuk Seri Tengku Zafrul Tengku Abdul Aziz dan Menteri Kesihatan Khairy Jamaluddin.

“Prosiding pada Khamis memfokus kepada pihak terlibat dalam pelantikan syarikat KPI Soft Sdn Bhd (nama terkini Entomo Malaysia Sdn Bhd) untuk membangunkan MySejahtera, kelangsungan konsep CSR yang dicadangkan dan ketidakwujudan kontrak rasmi antara kerajaan dengan syarikat pembangun.

“Turut menjadi fokus PAC ialah pemilikan aplikasi MySejahtera khasnya pegangan harta intelek dan pendirian KPI Soft atau MySj Sdn Bhd terhadap tuntutan pemilikan harta intelek seperti yang termaktub dalam dokumen Mahkamah dan dokumen berkaitan,” katanya.

Beliau berkata PAC akan meneliti segala keterangan, dokumen serta minit mesyuarat yang diperoleh dan akan membuat keputusan sama ada memanggil saksi lanjut. – BERNAMA


34 individu ditahan terlibat penipuan pelaburan wang kripto

KUALA LUMPUR, 19 April – Polis menahan 34 individu termasuk lapan warga China, seorang warga Filipina, dan seorang warga Indonesia, yang disyaki terlibat dalam kegiatan penipuan pelaburan mata wang kripto secara dalam talian selepas menyerbu sebuah premis di Jalan Tun Razak di sini, semalam.

Ketua Polis Daerah Wangsa Maju Supt Ashari Abu Samah berkata kesemua mereka yang dalam lingkungan umur 21 hingga 68 tahun dipercayai berperanan sebagai pegawai khidmat pelanggan dan pengurus dengan menerima gaji RM2,500 hingga RM15,000 sebulan.

Beliau berkata dalam serbuan itu, polis turut merampas masing-masing tujuh unit komputer, komputer riba serta iPad; dan 49 unit telefon bimbit yang disyaki digunakan untuk menjalankan kegiatan mereka.

“Siasatan awal mendapati kesemua ahli sindiket itu menawarkan pelaburan mata wang kripto menggunakan platform Multi Level Marketing dengan memuat turun aplikasi melalui pautan yang diberikan oleh sindiket bagi tujuan pelaburan berkenaan,” katanya dalam kenyataan hari ini.

Menurutnya sindiket terbabit dipercayai telah beroperasi selama dua bulan di sekitar bandar raya ini dan kes disiasat mengikut Seksyen 420 Kanun Keseksaan.


PM akan bincang dengan pemimpin ASEAN jadikan Bahasa Melayu bahasa kedua ASEAN

KUALA LUMPUR, 23 – Perdana Menteri Datuk Seri Ismail Sabri Yaakob akan mengadakan perbincangan dengan pemimpin ASEAN untuk mencadangkan penggunaan Bahasa Melayu sebagai bahasa kedua ASEAN, dalam usaha memartabatkan bahasa ibunda itu di peringkat antarabangsa.

Ismail Sabri berkata selain Malaysia, beberapa negara jiran seperti Indonesia, Brunei, Singapura, Selatan Thailand, Selatan Filipina serta di sebahagian Kemboja turut menggunakan Bahasa Melayu sebagai bahasa pengantar.

“Jadi tiada sebab kita tidak boleh jadikan Bahasa Melayu sebagai salah satu bahasa rasmi ASEAN. Kita akan selaraskan perkara ini dan saya akan bincang dengan pemimpin negara ASEAN yang memang menggunakan Bahasa Melayu, supaya mereka bersetuju jadikan Bahasa Melayu sebagai bahasa kedua ASEAN.

“Selepas itu, kita akan bincang pula dengan pemimpin-pemimpin ASEAN lain yang juga mempunyai penduduk yang menggunakan Bahasa Melayu sebagai bahasa pertuturan di negara mereka,” katanya pada sesi soal jawab di Dewan Negara hari ini.

Beliau berkata demikian bagi menjawab soalan tambahan Senator Datuk Seri Zurainah Musa yang ingin tahu adakah kerajaan akan bekerjasama dengan pemimpin negara ASEAN untuk menyelaraskan penggunaan Bahasa Melayu di peringkat ASEAN.

Mengulas lanjut Ismail Sabri berkata pada masa ini hanya empat daripada 10 negara ASEAN yang menggunakan Bahasa Inggeris dalam acara-acara rasmi di peringkat antarabangsa, manakala enam negara lagi menggunakan bahasa ibunda sendiri dalam urusan rasmi masing-masing dan perlu diterjemahkan.

Ismail Sabri berkata beliau sendiri telah menggunakan Bahasa Melayu semasa lawatan rasminya ke Indonesia, Brunei, Kemboja, Thailand sebelum ini, dan terbaharu semasa lawatan ke Vietnam dua hari lepas.

“Kita tidak perlu berasa malu atau kekok untuk menggunakan Bahasa Melayu di peringkat antarabangsa kerana usaha memartabatkan Bahasa Melayu ini juga selari dengan salah satu daripada bidang keutamaan Kerangka Dasar Luar Malaysia yang telah dilancarkan oleh kerajaan pada 7 Dis lepas.

“Usaha ini akan diteruskan dalam mana-mana pertemuan, mesyuarat dan persidangan antarabangsa, sama ada dua hala atau pelbagai hala, di dalam mahupun di luar negara mengikut kesesuaian,” katanya.

Menjawab soalan tambahan Senator Datuk Isa Ab Hamid sama ada kerajaan telah meletakkan pegawai berkemahiran tinggi dalam Bahasa Melayu di luar negara, Ismail Sabri berkata Kementerian Luar akan menyediakan latihan penterjemah kepada pegawai di luar negara.

Ismail Sabri juga mencadangkan pegawai yang mempunyai kemahiran menterjemah dan berupaya membantu negara dalam urusan penterjemahan dalam urusan rasmi kerajaan nanti akan diberikan elaun khusus.

Selain itu beliau berkata Kementerian Luar juga akan mewujudkan Unit Bahasa dan Kebudayaan di setiap pejabat kedutaan negara selain menyediakan kelas Bahasa Melayu untuk pegawai dan anak mereka yang berada di luar negara.

“Kita dapati bahawa sesetengah anak pegawai diplomatik kurang mahir berbahasa Melayu kerana mereka memasuki kelas di sekolah antarabangsa, dan sesetengah pegawai itu tidak pulang ke Malaysia sebaliknya ‘cross posting’ dihantar ke negara lain-lain secara berterusan.

“Ini menyebabkan anak-anak mereka yang belajar bertahun di sekolah antarabangsa tak boleh berbahasa Melayu, jadi kita akan wujudkan kelas ini segera… dan akan diperluas kepada rakyat Malaysia yang berada di luar negara,” katanya.

Menjawab soalan tambahan Senator Muhammad Zahid Md Arip mengenai usaha kerajaan memartabatkan penterjemahan buku di negara ini, Ismail Sabri berkata kerajaan akan memperkasa Institut Terjemahan dan Buku Malaysia supaya lebih proaktif dalam menterjemah buku-buku ke dalam Bahasa Melayu. -BERNAMA


PKP: Mini Malaysia & ASEAN Cultural Park tutup mulai esok

AYER KEROH 12 Jan. – Mini Malaysia & ASEAN Cultural Park akan ditutup  sementara kepada pengunjung mulai esok hingga 26 Januari ini, susulan pelaksanakan Perintah Kawalan Pergerakan (PKP) di enam negeri termasuk Melaka.

Menurut kenyataan Mini Malaysia & ASEAN Cultural Park di Facebook rasminya sebentar tadi, keputusan dibuat sebagai pematuhan arahan Majlis Keselamatan Negara yang menegaskan bahawa aktiviti pelancongan tidak dibenarkan.

“Sehubungan itu, Mini Malaysia & ASEAN Cultural Park juga tidak terkecuali akan ditutup kepada pengunjung bermula esok hingga 26 Januari ini.

Perdana Menteri Tan Sri Muhyiddin Yassin semalam mengumumkan pelaksanaan PKP di enam negeri iaitu Melaka, Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Johor dan Sabah selama 14 hari bermula esok.

Untuk tempoh sama, enam lagi negeri iaitu Pahang, Perak, Negeri Sembilan, Kedah, Terengganu dan Kelantan pula dilaksanakan PKP Bersyarat (PKPB) manakala PKP Pemulihan (PKPP) bagi Perlis serta Sarawak.

Negeri yang dikenakan PKP adalah negeri yang berisiko tinggi hasil penilaian risiko oleh Kementerian Kesihatan Malaysia (KKM) dan tahap keupayaan perkhidmatan kesihatannya telah hampir mencapai kapasiti maksimum.

KKM akan membuat penilaian risiko secara berterusan bagi memutuskan sama ada pelaksanaan PKP ini akan ditamatkan atau diteruskan sebelum tempoh dua minggu berkenaan tamat


Al Jufferi kebanggaan negara, raih gelaran dunia keempat

AYER KEROH 31 Julai – Jaguh silat negara, Mohd Al Jufferi Jamari menepati ramalan untuk bergelar juara dunia buat kali keempat apabila memenangi pingat emas pada Kejuaraan Pencak Silat 2022, malam tadi.

Namun sokongan padu lebih 1,000 penyokong negara di Pusat Dagangan Antarabangsa Melaka (MITC) berjaya membakar semangat anak jati Pahang itu untuk menang 35-21.

Selain Mohd Al Jufferi, turut meraih pingat emas ialah Muhammad Robial Sobri, Nor Farah Mazlan dan Nor Izzatul Fazlia Mohamad Tahir selain tiga lagi emas disumbangkan dalam acara silat artistik.


Lelaki dikhuatiri lemas terjatuh ketika memancing

Penolong Pengarah Operasi Jabatan Bomba dan Penyelamat Selangor Hafisham Mohd Noor berkata pihaknya menerima panggilan kecemasan mengenai kejadian itu pada 8.03 malam, sebelum sepasukan anggota dikejarkan ke lokasi kejadian.

Dalam kenyataan hari ini, beliau berkata operasi mencari mangsa yang berusia lingkungan 30-an itu, diteruskan bermula 9 pagi tadi oleh Pasukan Penyelamat di Air dan Unit Anjing Pengesan (K9).


SICC sistem pengurusan air pintar Melaka

BANDARAYA MELAKA 19 Mei – Penubuhan Unit ‘Intelligent Command Centre’ (SICC) oleh Syarikat Air Melaka Berhad (SAMB) mampu membantu Kerajaan Negeri menguruskan sumber air dengan lebih cekap.

Ketua Menteri, Datuk Seri Ab Rauf Yusoh berkata, SICC mempunyai kemampuan untuk menganalisa pelbagai data seperti kawalan air mentah dan agihan selain aduan berhubung gangguan bekalan.

Ab Rauf berkata, SICC juga membolehkan SAMB melakukan perancangan awal bagi mengelakkan gangguan bekalan boleh menjejaskan pengguna jika berlaku kebocoran atau kerosakan paip.

“Proses mengumpul dan menganalisa data secara menyeluruh menjadi lebih mudah dan dilakukan secara langsung. Data ini turut membabitkan ramalan cuaca bagi Negeri Melaka, paras air empangan, sungai, kualiti air mentah, pengeluaran dan agihan air terawat.

“Selain itu SICC juga memantau kehilangan air tidak berhasil (NRW) dan menguruskan aduan pengguna 24 jam sehari,” katanya pada sidang media selepas Majlis Perasmian SICC di Wisma SAMB di Jalan Hang Tuah, di sini, hari ini.

Hadir sama, Setiausaha Kerajaan Negeri, Datuk Wira Zaidi Johari dan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin .

Turut hadir Exco Kerja Raya, Infrastruktur, Kemudahan Awam dan Pengangkutan negeri, Datuk Hameed Mytheen Kunju Basheer bersama Timbalannya, Zahari Abd Khalil; Exco Pelancongan, Warisan, Seni dan Budaya negeri, Datuk Abdul Razak Abdul Rahman serta Ketua Pegawai Eksekutif SAMB, Abdul Rashid Abd Rahman.

Beliau berkata, SICC beroperasi setiap hari sehingga jam 6 petang, manakala kawal selia untuk tempoh 24 pula dibantu aplikasi bagi memastikan setiap aduan dan aktiviti menganalisa data dioptimumkan.

Sementara itu, Abdul Rashid berkata, SICC akan memacu SAMB terus maju ke hadapan dengan menawarkan perkhidmatan lebih berkualiti kepada pengguna di negeri ini.

Abdul Rashid berkata, inisiatif itu seiring dengan hasrat Kerajaan Negeri yang memberikan keutamaan kepada pendigitalan ke arah pengurusan air pintar di Melaka.

“kita akan menyelesaikan khususnya isu paip bocor dalam tempoh 24 jam seperti petunjuk prestasi utama (KPI) yang ditetapkan Suruhanjaya Perkhidmatan Air Negara (SPAN).

“Alhamdulillah setakat hari ini kita mencapai tahap 99.5 peratus, menjalankan pembaikan 24 jam sehari. Jika tidak mampu dicapai atau diselesaikan dalam tempoh 24 jam, perkara itu akan dirujuk kepada SPAN,” katanya.


Kanak-kanak dua tahun antara tiga sekeluarga maut dalam kemalangan

TANGKAK, 11 September- Kanak-kanak lelaki berusia dua tahun antara tiga sekeluarga yang maut dalam kemalangan melibatkan tiga kereta di Kilometer 44.5 Jalan Muar-Segamat, dekat sini, petang semalam.

Ketua Polis Daerah Tangkak Supt Mohd Fadhil Minhat berkata pihaknya menerima panggilan kecemasan kejadian melibatkan dua kereta Perodua Myvi berwarna hitam dan kelabu serta sebuah kereta Mazda itu pada 3.50 petang.

Beliau berkata Aarish Ammar Harunarashid, meninggal dunia di Hospital Tangkak manakala ibunya, Nor Haliza Hamzah, 36, dan neneknya Siti Fatimah Ladri, 71, maut di tempat kejadian.

“Kemalangan dipercayai berlaku apabila Perodua Myvi berwarna hitam dinaiki keempat-empat mangsa dari arah Tangkak menghala ke Segamat, dilanggar Perodua Myvi warna kelabu (arah bertentangan) yang mahu memotong sebuah kenderaan lain di hadapan, sebelum terbabas lalu masuk ke gaung.

“Kereta dinaiki empat sekeluarga itu kemudian dipercayai berpusing dan masuk ke laluan bertentangan sebelum bertembung dengan kereta Mazda yang cuba mengelak namun terlanggar bahagian belakang kereta mereka,” katanya yang dihubungi Bernama hari ini.

Proses bedah siasat jenazah ketiga-tiga mangsa dilakukan di Hospital Tangkak dan kes disiasat lanjut mengikut  Seksyen 41 (1) Akta Pengangkutan Jalan 1987.

Dalam kenyataan berasingan, Komander Operasi Pegawai Bomba Kanan II K. Kumar berkata pasukan bomba menggunakan peralatan khas untuk mengeluarkan Siti Fatimah yang tersepit di dalam kereta manakala Nor Haliza dikeluarkan oleh orang awam sebelum kedua-duanya disahkan meninggal dunia di tempat kejadian oleh pihak Kementerian Kesihatan.

Beliau berkata operasi menyelamat yang melibatkan 15 anggota berserta dua jentera ‘Fire Rescue Tender’ (FRT) dan sebuah jentera Perkhidmatan Penyelamatan dan Perawatan Kecemasan (EMRS) tamat sepenuhnya kira-kira 4.40 petang.


Jangan percaya jika ditawarkan pemberian vaksin COVID-19 dalam talian

Menteri Kanan (Kluster Keselamatan) Datuk Seri Ismail Sabri Yaakob menegaskan vaksin COVID-19 hanya diuruskan oleh Kementerian Sains,Teknologi dan Inovasi (MOSTI) bersama Kementerian Kesihatan (KKM).

Katanya, seperti diumumkan kerajaan bahawa Program Imunisasi COVID-19 Kebangsaan adalah diuruskan MOSTI dan KKM dengan rakyat perlu mendaftar permohonan melalui aplikasi MySejahtera untuk memastikan mereka menerima suntikan vaksin itu.

“Memang ramai yang dah ambil kesempatan bukan saja keluar (tawaran vaksin) dalam talian malah ada yang cuba mempengaruhi kita (kementerian) dengan bertanya hendak ambil vaksin atau tidak kerana mereka adalah agen dari syarikat atau negara tertentu.

“Ini kerana mereka saja tahu daripada mana vaksin ini, siapa agen contohnya yang bawa masuk vaksin Pfizer-BioNTech…ada syarikat tertentu yang mungkin berurusan langsung kepada kerajaan,” katanya pada sidang media harian perkembangan COVID-19 di Kementerian Pertahanan, di sini, hari ini.

Menurut Ismail Sabri terdapat syarikat tertentu yang diberi hak membawa masuk vaksin seperti Pharmaniaga Berhad bagi membekalkan vaksin Sinovac di Malaysia.

“…kalau ada pihak lain mengatakan mereka juga bawa masuk vaksin ini itu adalah tidak benar. Saya harap rakyat tidak tertipu dengan mereka yang dakwa mereka yang diberi peranan oleh kerajaan untuk memberi vaksin kepada rakyat.

“Kita (kerajaan) sudah ada perancangan yang diuruskan oleh KKM dan Mosti bagi memberi vaksin kepada rakyat, jadi jangan terpengaruh tawaran daripada pihak-pihak tertentu yang tidak diketahui,” katanya sambil meminta orang ramai merujuk kepada kementerian terbabit jika timbul keraguaan.


Wujudkan akta khusus Airbnb, jaminan buat pelancong

SERI NEGERI 15 Disember – Akta khusus bagi pengendalian perkhidmatan Airbnb perlu diwujudkan bagi memastikan keselamatan pelancong di kawasan penginapan terjamin.

Exco Pelancongan, Warisan dan Kebudayaan negeri, Datuk Muhammad Jailani Khamis berkata kerajaan sukar  memantau perkhidmatan tersebut akibat tiada akta atau undang-undang kecil berkaitan.

Sehubungan itu, beliau meminta Kementerian Pelancongan, Seni dan Budaya (MOTAC) untuk menyelaras akta dan wujudkan undang-undang yang boleh digubal serta diguna pakai bukan sahaja di Melaka namun berkuatkuasa di seluruh negara.

“Ketika ini terdapat syarikat-syarikat tertentu yang mempunyai ratusan malah ada yang ribuan unit premis yang beroperasi sebagai sebuah penginapan secara dalam talian dan ia tidak bersesuaian tanpa jaminan keselamatan diri dan harta benda pelancong.

“Pada 20 dan 21 Disember ini, kita akan adakan bengkel di peringkat Negeri Melaka bertujuan untuk menyatakan hasrat dan cadangan untuk mengawal Airbnb ini agar ia dikawal oleh peraturan atau undang-undang kecil yang boleh digubal untuk menambah baik ‘rules’ di bawah Pihak Berkuasa Tempatan (PBT) yang berkaitan,” katanya.

Beliau berkata demikian dalam sidang media pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, hari ini.

Mengulas lanjut, Muhammad Jailani berkata sebagai sebuah negeri pelancongan, pendaftaran premis untuk dijadikan tempat penginapan adalah penting memandangkan kerajaan tidak boleh mengambil sebarang tindakan sekiranya timbul isu dihadapi pelanggan Airbnb.


SKMM sasar satu DUN, satu PEDi di seluruh negara

MASJID TANAH 1 Apr – Sebanyak 1,082 Pusat Digital Ekonomi Keluarga Malaysia (PEDi) akan dibangunkan di Malaysia sekali gus memberi manfaat kira-kira 600,000 daripada 800,000 usahawan kecil seluruh negara membangunkan perniagaan mereka.

Pengerusi Suruhanjaya Komunikasi dan Multimedia Malaysia (SKMM), Datuk Dr. Fadhlullah Suhaimi Abdul Malek berkata, pihaknya akan memastikan sekurang-kurangnya satu PEDi akan diwujudkan dalam kawasan Dewan Undangan Negeri (DUN) seluruh negara bagi memastikan hasrat itu tercapai.

Jelasnya, setakat ini sebanyak 909 PEDi yang telah diwujudkan beroperasi di seluruh negara dan akan menambah sebanyak 173 lagi dengan jangkaan disiapkan menjelang penghujung tahun ini.

“PEDi yang disediakan bertujukan sebagai tempat aktiviti latihan untuk kita bangunkan masyarakat setempat mengguna pakai teknologi digital iaitu internet untuk mereka menjalakan aktivti perdagangan seperti menjual barangan, menjalankan perkhidmatan dalam talian dan pelbagai lagi.

“PEDI yang ditubuhkan ini bukan hanya diseliakan SKMM bagaimanapun ia akan mendapatkan kerjasama pelbagai agensi bagi menjalankan lokasi itu sebagai pusat setempat dan bersesuaian dijadikan tempat latihan yang dijalankan sama ada dalam bentuk hibrid, fizikal mahupun secara di atas talian,” katanya.

Beliau berkata demikian ketika ditemui pemberita selepas menghadiri Perasmian Pusat Ekonomi Digital Keluarga Malaysia (PEDi) Taman Bandar Baharu Masjid Tanah yang dirasmikan Ketua Menteri, Datuk Seri Utama Sulaiman Md Ali di sini, hari ini.

Beliau berkata pelbagai manfaat yang akan diterima dalam kalangan usahawan yang mengikuti latihan dijalankan pusat itu bagi mengembangkan perniagaan ke peringkat yang lebih tinggi.

“Dalam PEDI ini mereka juga akan bertemu dengan pemain industri di syarikat-syarikat besar seperti Shopee, AEON, TM serta pelbagai lagi untuk membantu mereka mengembangkan perniagaan menerusi pelbagai pendedahan seperti pembungkusan, pemasaran, penjenamaan serta pelbagai lagi.

“Cuma apa yang kita sarankan kepada usahawan terlibat hendaklah mendaftarkan perniagaan mereka kepada Suruhanjaya Syarikat Malaysia (SSM) kerana sekiranya terdapat pembiayaan yang ditawarkan kerajaan ia akan membantu mereka untuk agensi terlibat mempertimbangkan permohonan mereka,” katanya.